text:
Hari mu kiganiro cyiswe ‘Birashoboka’, cyari cyatumiwemo abantu batandukanye biganjemo abamaze bagera kugira aho mu iterambere barimo, Umuyobozi w’Ikigo gifite amakarita akoreshwa ku modoka ya Tap&Go, Buchana Patrick.
Harimo kandi n’Umuyobozi wa resitora zose za Camellia, Khalid Nshuti, Umuyobozi w’Ikigo cy’Ubucuruzi cya Alpha M Ltd, Emile Ngabonziza n’abandi bari baje gutoza urubyiruko uburyo bwo kwiteza imbere badateze amaboko.
Icyo bahurijeho babwiye urwo rubyiruko, ni uko badakwiye gucika intege kuko ngo nabo bagiye bahura n’ibyabaciye intege ariko bakomeza umurego kugeza igihe bageze kubyo bifuzaga kandi na n’ubu bakaba bagikomeje.
Buchana yagize ati “ Iyo ushaka gutsinda mu buzima ugomba kuba udacika intege kandi ukagira ubushake mu byo ukora byose, ukaba utita ku byo abantu bavuga kandi ukabasha gutega amatwi no kugira ikinyabupfura muri byose.”
Umuyobozi wa Camellia Ltd, Khalid Nshuti, yavuze ko niba urubyiruko rushaka kuzagira icyo rugeraho rugomba gutekereza ibintu bikomeye kandi bakabaho bafite intego mu buzima kandi bakazazigeraho.
Yagize ati “Reka mbabwire ikintu, iyo ushaka kugira icyo ugeraho, ugomba gutekereza mu buryo butsinda no kurusha abandi, ugomba gutekereza mu buryo budasanzwe uzakora, niba ukora ikintu runaka ukagomba kurusha abandi, ibyo byose kandi ukabikorana ikinyabupfura.”
Ibi biri mu byo Umuyobozi Mukuru w’Umuryango RWW, Tristan Murenzi, yavuze ko byatumye afata icyemezo cyo gushinga uwo muryango kuko ngo yabonaga abanyeshuri barangiza amasomo basaba akazi aho kukihangira, ndetse akifuza ko abantu batangira gutegura ejo habo hazaza hakiri kare.
Yagize ati “ Ibi twabiteguye dushaka guhuriza hamwe urubyiruko n’abantu bamaze gutera intambwe mu rugendo rwo kwiteza imbere kugira ngo baganire nabo, bababwire inzitizi bahuye nazo muri urwo rugendo, bababwire uburyo babyitwayemo. Twifuje kuzana abantu nk’aba kuko nibajije ko dushobora gutegura abayobozi b’ejo hazaza mu Rwanda.”
Umuryango Rwanda We Want watangiye mu 2015, hagamijwe gutegura abayobozi b’ejo hazaza no gufasha abakiri bato gutegura uburyo baziteza imbere. Uhuriza hamwe urubyiruko rw’abantu benshi bakaganirizwa ku byazabateza imbere.


c: text/html

text:
Hashize iminsi ba Rwiyemezamirimo bavugwaho amanyanga atandukanye nko kudahemba abo bakoresheje, kutubahiriza amasezerano y’amasoko batsindiye no guta imirimo batayirangije n’ibindi.
Ariko havuzwe ko no mu mitangire y’amasoko ya Leta hagaragaramo amanyanga nko guha isoko ababanje gutanga ruswa, gukoresha ikimenyane n’ibindi.
Mu nama nyunguranabitekerezo yahuje RPPA (Rwanda Public Procurement Autority) na ba Rwiyemezamirimo bo mu Ntara y’Amajyepfo kuri uyu wa 6 Ukwakira 2017, habayeho gusasa inzobe buri ruhande rubwirwa ibyo rukwiye gukosora.
RPPA yasabye ba rwiyemezamirimo kwisubiraho bakareka amanyanga amaze iminsi abavugwaho, bagakora ibishoboka byose bakagaragaza isura nziza mu mwuga wabo bakawuhesha agaciro.
Umuyobozi w’ishami rishinzwe kongera ubumenyi muri RPPA, Celestin Sibomana, yabibukije ko ubunyangamugayo ari ipfundo ry’ibyiza byose, bityo buri wese akwiye kubuhorana.
Sibomana ati “Burya ipfundo rya mbere ni ubunyangamugayo, niba mu masoko ya Leta ari ahantu haca amafaranga menshi ya Leta agomba gukoreshwa neza, ubwo rero hagomba ubunyangamugayo ku mpande zombi no kubahiriza amategeko, byaba ku ruhande rw’abapiganira amasoko ya Leta n’abayatanga”.
Muri iyo nama ba Rwiyemezamirimo basabwe gucika ku ngeso yo kwiyemeza ibyo badashoboye, kudahemba abo bakoresheje, guta imirimo batayirangije, gusondeka ibyo bakora na ruswa.
Ba rwiyemezamirimo bari bitabiriye iyo nama bavuze ko bagiye kwisubiraho bagakosora amakosa akunze kubagaragaraho ariko nabo basaba ubuyobozi na RPPA kuvanaho amanyanga agaragara mu gutanga amasoko ya Leta.
Bemeje ko ayo manyanga ariyo atuma akenshi badakora imirimo neza nk’uko biba byashyizwe mu masezerano, cyangwa kubona isoko bitanyuze mu mucyo bigatuma bakora imirimo nabi ikagaragaramo amakosa n’umugayo.
JMV Munyanziza waturutse mu karere ka Gisagara ati “Amanyanga mu gutanga amasoko ya Leta arahari cyane ari na yo mpamvu twasabye ko byakosorwa, natwe byatubayeho aho twatsindiye isoko ariko bariha undi. Aya manyanga mu mitangire y’amasoko ya Leta niyo atuma hagaragara ubungangamigayo buke kuri ba rwiyemezamirimo no guta imirimo, kudahemba abakozi n’ibindi”.
Ba rwiyemezamirimo baganiriye bagaragaje ko amanyanga mu mitangire y’amasoko ya Leta nakurwaho bizabafasha gukorana ubunyangamugayo no guteza imbere igihugu.
Umuyobozi ushinzwe igenamigambi n’ingengo y’imari mu Ntara y’Amajyepfo, Faustin Mutambuka, yavuze ko ba rwiyemezamirimo, RPPA, abaturage n’ubuyobozi bose bahuriye ku ntego nziza yo guteza imbere igihugu, bityo bakwiye kunoza ibyo bakora kandi bagakorera hamwe ahagaragye ikibazo bakiyambaza inzego zibishinzwe zikagikemura.
Ati “Dusangiye gupfa no gukira kuko iyo twubaka igihugu tucyubakira hamwe kandi buri munyarwanda wese akagira icyo azana kugira ngo yubake igihugu. Umusanzu ba rwiyemezamirimo basabwa ni ubunyangamugayo no gukora neza naho twe icyo dusabwa ni ugutanga amasoko ya Leta binyuze mu mucyo”.
Iyo nama nyunguranabitekerezo yahuje RPPA na ba rwiyemezamirimo bo mu Ntara y’Amajyepfo yari ifite insanganyamatsiko igira iti “Uruhare rw’amasoko ya Leta mu kubaka ubukungu bw’igihugu”.

robotstxt: allowed

filter: keep


text:
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 43, 1-7a)
Umuntu Uhoraho yantumyeho 1anjyana ku irembo rigana mu burasirazuba, 2mbona ikuzo ry’Imana ya Israheli rije rituruka mu burasirazuba, riza mu rusaku rumeze nk’imyoromo y’amazi magari, maze isi yose ibengerana ikuzo. 3Iryo bobekerwa ryari rimeze nk’iryo nigeze kubona igihe Uhoraho aje gusenya umugi, cyangwa iryo nari naraboneye ku ruzi rwa Kebari. Ako kanya ngwa hasi nubamye. 4Nuko ikuzo ry’Uhoraho ryinjira mu Ngoro rinyuze mu irembo riteganye n’iburasirazuba. 5Umwuka unjyana ubwo unyinjiza mu gikari cy’imbere, maze mbona ikuzo ry’Uhoraho ryuzuye mu Ngoro. 6Numvaga uwamvugishaga ari mu Ngoro, naho wa muntu akaba ahagaze iruhande rwanjye. 7aUhoraho arambwira ati “Mwana w’umuntu, aha ni ho hagenewe intebe yanjye y’ubwami, ni na ko kabaho nzajya nkandagizaho ibirenge byanjye. Nzatura mu Bayisraheli rwagati iteka ryose.”
ZABURI (Zab 85 (84), 9ab.10, 11-12, 13-14)
Inyik/ Ikuzo ry’Uhoraho rizaguma mu gihugu cyacu.
Ndashaka kumva icyo Uhoraho Imana avuze;
aravuga iby’amahoro y’umuryango we n’abayoboke be.
Koko ubuvunyi bwe buba hafi y’abamutinya,
kugira ngo ikuzo rye rigume mu gihugu cyacu.
Impuhwe n’ubudahemuka byarahuriranye,
ubutabera n’amahoro birahoberana.
Ubudahemuka buzamera busagambe ku isi,
maze ubutabera bubururukireho buva mu ijuru.
Uhoraho ubwe azabaha ihirwe,
maze isi yacu izarumbuke imbuto.
Ubutabera buzamugenda imbere,
n’intambwe ze zigaragaze inzira.
IBANGONDIRIMBO RIBANZIRIZA IVANJILI (Mt 23, 9b.10b)
Alleluya Alleluya.
Mufite Umubyeyi umwe gusa, Imana Data uri mu ijuru.
Mufite Umuyobozi umwe gusa, ari we Kristu.
Alleluya.
IVANJILI
+ Matayo (Mt 23, 1-12)
Muri icyo gihe, 1Yezu abwira rubanda n’abigishwa be ati 2« Abigishamategeko n’Abafarizayi bicaye ku ntebe ya Musa : 3nuko rero nimukore kandi mukurikize icyo bababwira cyose, ariko ntimukigane imigenzereze yabo, kuko bavuga kandi ntibakore. 4Bahambira imitwaro iremereye bakayikorera abantu, ariko bo bakanga kuyikozaho n’urutoki ! 5Muri byose bakorera kugira ngo abantu bababone. Ni cyo gituma barushanwa gutwara ku kuboko no ku gahanga udupapuro twanditseho Amategeko, n’incunda z’imyambaro yabo bakazigira ndende. 6Bakunda ibyicaro bya mbere aho batumiwe, n’intebe za mbere mu masengero, 7bagakunda kuramukirizwa ku karubanda no kumva abantu babita ‘Mwigisha’. 8Mwebweho ntimugatume babita ‘Mwigisha’, kuko Umwigisha wanyu ari umwe gusa, mwese mukaba abavandimwe. 9Ku isi ntimukagire uwo mwita Umubyeyi wanyu, kuko mufite Umwe gusa, Imana Data uri mu ijuru. 10Ntimukemere ko babita ‘Abayobozi’, kuko mufite Umuyobozi umwe gusa, ari we Kristu. 11Umukuru muri mwe azabe umugaragu wanyu. 12Uzikuza wese azacishwa bugufi, naho uzicisha bugufi azakuzwa. »


text:
Tsinda imbaraga zo kwihakana Imana
Ndabasuhuje mu izina rya Yesu christo, Nitwa RUTAGUNGIRA Ernest ndi Umukristo, kandi nzahora ndiwe, Nabonye kristo byari bikwiye ko mubona, kuko arinjye yaje gucungura, yansanze cyera nkomeza kumucengacenga, ariko Mu mwaka wa 2003 Nibwo yaje kumfata, acagagura imigozi y’ibyaha yari imboshye, Arankiza ubu ndi amahoro.
Nshimiye Yesu ko yantoranije mu magana menshi y’abo twari dusangiye umunezero w’iyi si urangira vuba, arambabarira, ikigeretse kuri icyo angabira umurimo we, ansezeranya ubugingo buhoraho, nguko uko nabonye Ubwenegihugu bw’Ijuru, ubu ndi umuragwa. Uyu munsi ndabwira abakiryohewe n’ibyaha byo mu isi, mukanguke muze tugende kuko Yesu yagiye gutegura aho abazamwizera bose bazaba, Umuririmbyi ati "Tugiye iwacu mu ijuru …abagezeyo baragwiriye...abandi bari mu nzira muze mwisigara.
N’ubwo Yesu yaduhaye agakiza, yanatanze ubutumwa/ mission yo kwamamaza inkuru nziza y’agakiza, ati “Nahawe ubutware bwose mu ijuru no mu isi. Nuko mugende muhindure abantu bo mu mahanga yose abigishwa, mubabatiza mu izina rya Data wa twese n’Umwana n’Umwuka Wera, mubigisha kwitondera ibyo nababwiye byose, Kandi dore ndi kumwe namwe iminsi yose kugeza ku mperuka y’isi ( Matayo 28: 19-20), Ikibazo gikomeye ni uko, uko iminsi igenda iza ari nako ubu butumwa bw’akazi benshi bubagora kubusohoza. Satani arakoresha imbaraga z’uburyo bwose ngo ace intege ivugabutumwa rihindura abantu kuba abakiranutsi, Benshi barimo gusubira inyuma, abandi nabo Imbaraga zo kudahamya uwo bamenye zibageze kure, ni nayo mpamvu uyu munsi wingingwa ngo“ Mu buzima ubayemo bwose Nesha imbaraga zo kwihakana Imana.
Kuko Yari abizi ko Uyu mwuka wo kwihakana Imana n’Uwo yatumye ariwe Yesu uzabaho, akiri kumwe n’abigishwa be Yesu yarabihanangirije ndetse abateguza ko bakwiye kuzarwana intambara nziza bakanesha, Matayo 10: 32 "Umuntu wese uzampamiriza imbere y’abantu, nanjye nzamuhamiriza imbere ya Data uri mu ijuru, yaberetse yeruye ko kumukurikura ari ukumaramaza, abereka intambara zose zirimo, Ariko kandi aranabakomeza ati muhumure nzaba ndi kumwe namwe.
Benedata Uyu munsi ntago hakibwirwa abigishwa ba mbere kuko iguhe cyabo cyararangiye, ahubwo nitwe ubwacu tubwirwa, Twahawe itaranto y’agakiza kandi tugomba gucuruza, Dukirizwa aho Satani n’abakozi be bakorera, ariko Dutegetswe Guhamya Yesu. Birashoboka ko wakorera abakoresha batemera Yesu ariko uko biri kose turi intumwa (ambassadors). Umwuka wera mwahawe si Uw’ubwoba, hagarara mu butware bw’ijuru Uhamye. Ndagirango nkubwire uko utabasha guhamya ni nako abadayimoni barushaho kukwigarurira, ari nako urushaho gusubira inyuma, Nyamara igiteye ubwoba ni uko benshi batasobanukiwe n’aho bateshutse, kuko bavuga ngo Ese ko ntigeze niba, ko ntasambanye cyangwa ngo Nicane ???
Ijambo ry’Imana “Yeremiya 2: 21-25” riti “Ariko nari narakugize uruzabibu rwiza cyane, umubyare utunganye rwose, None se wahindutse ute ukambera nk’igiti cy’ingwingiri cy’uruzabibu ntazi? Kuko naho wakwiyuhagiza shura, ukagira n’isabune nyinshi, ariko imbere yanjye ibyaha byawe byaraguhindanije. Ni ko Umwami Uwiteka avuga. Wabasha ute kuvuga uti ‘Sinanduye, sinakurikiye ibigirwamana bya Bāli’? Reba ubukanda bwawe mu gikombe umenye ibyo wakoze. Umeze nk’ingamiya ikiri ntoya itana yiruka, kandi umeze nk’ishashi yamenyereye kugishira mu butayu, irehera mu muyaga yarinze. Ni nde wabasha kuyirindura yarinze? Abamushaka ntibazananirwa; bazamubona ukwezi kwe kubonetse. Wirinda ibikumarira inkweto ku birenge, kandi n’ibikumisha mu muhogo. Ariko uravuga uti ‘Biramaze kuko nkunda imana z’abanyamahanga, kandi ari bo nzikurikirira.’
Aya magambo yabwirwaga abayuda aho Batangiye Babazwa mu bice 14 Ngo Ese Islaël ni umuretwa ? Yavukiye se munzu y"uburetwa ?? ngo niba atariko biri kuki yabaye umunyago ??? Ngo ibyana b’intare byaramutontomeye birivuga, kdi byahinduye igihugu cye umwirare ? Nibyo koko uracyasenga, uracyaririmba, uracyabwiriza ijambo ry’Imana kdi benshi barakizwa binyuze muri Wowe, Ariko se? Uracyambaye inkweto mu birenge ( ubutumwa bwiza uracyabuvuga nk’uko wahamagawe ? cg Warateshutse ? Isuzume neza urebe uko uyu munsi atari wowe Imana yibutsa ko Ukeneye Imbaraga zo kuyihamya ? Hari imitontomo y’ibyana by’intare yabayeho myinshi ese yagusize amahoro ? cg igihugu waragihunze cyiba umwirare ?? Uwiteka yakugiriye icyizere agutoranya mu bandi aguha ijambo ariko ubipfusha ubusa, None irakubaza ngo Ko nakubuze ni iki ntakoze ?? Ese ni iki unshinja cyatumye umpinduka ? Ese ko usohoweho n’ibyanditswe uribuka ko utampamiriza mu isi nanjye nzamwihakana imbere y’Imana n’Abamarayika ? Fata icyemezo ugaruke ku rufatiro ikwifuzaho .
Imana itweze Nanjye ncishijwe bugufi no gusaba kwezwa, hari imbaraga nyinshi zihagurukiye abana b’Imana zuzuye uburiganya bwa Satani, zishaka kudutera ubwoba, kudutsikamira, kudusubiza inyuma, kuduca intege ngo tudahamya ariko Dufite ibyiringiro bihamye ko hamwe na Yesu tuzanesha satani.
Murakoze cyane Yesu abahe umugisha. Ernest Rutagungira


text:
Irene Pancras Uwoya wamamaye muri Filime nka Oprah yavuze ku muhungu yasigiwe na Katauti nyuma y’iminsi mike uyu mugabo atabarutse.
Uyu mugore yari yaramaze guhabwa gatanya n’urukiko yo gutandukana na Katauti ndetse mu minsi yashize yashyingiranwe n’umuhanzi wo muri Tanzania witwa Dogo Janja yanditse ku rukuta rwe rwa Instagram amagambo yerekana ko umuhungu yasigiwe na Katauti ariwe byose kuri we.
Yateruye agira ati”Uri buri kimwe kuri njye, warakoze Mana ku bw’iyi mpano wampaye.”
Hamad Katauti wari umutoza wungurije wa Rayon Sports wanahoze ari umugabo wa Oprah yatabarutse mu ijoro ryo ku itariki ya 14 Ugushyingo azize urupfu rutunguranye ndetse icyamuhitanye ntikigeze kimenyakana.
Yashinze urugo na Oprah muri 2009, kuva ubwo batangira inkundura y’ibibazo no kutimvikana. Muri 2011 baje gutandukana buri wese ajya gutangira ubuzima bwe bundi bushya ndetse Katauti yapfuye nyuma y’iminsi yerekanye umurundikazi bari basigaye bakundana.
N’ubwo batandukanye Oprah ntiyigeze atuma Katauti yishima kuko atigeze amwemerera kubonana n’umwana nk’uko mu minsi yashize biherutse guhishurwa mu bitangazamakuru bitandukanye byo muri Tanazania.
Mu magambo yatahuwe Katauti yari yarigeze kwandika akayasiba yavugaga ko yababajwe n’uburyo uyu mugore yamwangiraga ko abona umwana we.
Muri aya magambo bivugwa ko yanditswe na Katauti kuri Instagram mbere yo kwitaba Imana akaza kuyasiba, yagiraga ati “Uramutse ufite umutima wa kimuntu, wakwemera ko mbonana n’umwana wanjye, ubu imyaka ibiri irashize udashobora no kwemera ko nsuhuzanya na we, imyaka ibiri irashize udashobora no gufata telefone ngo umpamagare umpe umwana tuvugane.”
“Yewe ntushaka no kunyoherereza ifoto ye ngo murebe, ariko ndumva neza ikigutera ibyo byose, ndetse na nyuma y’ibyo ndahamya ko udashaka ko nongera kumubona, gusa nta kundi, Imana irahari kandi umunsi uzagera.”
Ifoto Uwoya yashyize hanze agashimangira ko umwana yabyaranye na Katauti witwa Krish ariwe buzima bwe
Umwana wa Oprah na Katauti akiri muto


text:
Urban boyz ni imwe mu ma group akomeye hano mu Rwanda dore ko ari na yo group yabaye iyakabiri muri PGGSS3 nyuma y’umusore Riderman, iyi group yavukiye mu ntara yamajyepfo ikaza i Kigali, aho yaje kumenyekana cyane mu ndirimbo nyinshi zitandukanye.
Urban Boyz bamaze kuvugwaho kenshi kuba batazirikana, aho Nizzo yanenzwe cyane kandi bikomeye na papa we ko ntacyo yamufashije kuva yaba umustar biranavugwa cyane ariko noneho birenze papa wa Nizzo wavugwaga umwe, hajemo n’undi musore RINO G wafashe icyemezo cyo kunenga Urban Boyz batangiranye group ikiba i Butare ari 5, kuba batera imbere ntibabe bamuzirikana ngo na we bagerageze kumufasha kuba na we yazamuka.
Mu magambo ye yagize ati: “ naba na Riderman ! ubuse hari amezi atatu yashira mutumvise indirimbo ye na NEG G? ubu se bo ntibashwanye? Ko bakorana se si umustar kubarusha, hari utarabibonye kuri stade? Ubu njye bigeze banangeraho ngo bansabe ko hari icyo nanabafasha? n’indirimbo twakoranye ntiyazimye hari indi iheruka?’’ RINO G iyo atangaza ibyo bintu uba ubona amarira azenga mu maso aho yemeza ko Urban Boyz na bo ubwabo bazi neza ko hari byinshi yakoze ngo izina ryabo ribe ryabaho ndetse rinakomere bityo wenda kuba bazamuka bagakomera baratandukanye, bitavuga ko bamwanyanga gutyo. Gusa we agasanga uwo ari umuco bifitemo wo kuzamuka bakiyemera ndetse bakanirengagiza, ibi rero byatumye adutangariza zimwe mu ngero zikomeye z’amagroupe yakomeye kandi yakoze byinshi ubu atakivugwa bityo rero ngo na Urban Boyz bashatse barya bari menge kuko ntagahora gahanze imwe mu migani ikomeye RINO G yaciraga URBAN BOYZ byaje kurangira agize ikiniga kuganira biramunanira cyane.
Ibyo rero bije nyuma yaho Urban Boyz babaye abakabiri muri PGGSS3 ntihagire numuntu n’umwe wo muri Urban Boyz utekereje guhamagara RINO G nibura ngo amushimire ko hari icyo yamufashije cyane ko RINO G yemeza ko iyo ataba we Urban Boyz iba yaramenyekanye gusa atahita abyemeza, gusa agahamya ko kuba bageze hariya bakazirikanye ko hari ibuye yashyizeho ry’ifatizo ngo ntiyabarenganya kuko hari ingero nyinshi zerekana ko ariko bateye!
Source : www.kigalihits.com


text:
Ibi yabitangaje kuri uyu wa Gatandatu tariki ya 19 Kanama 2017, mu muhango wo kwimika abapasiteri bashya 51 baturutse mu ntara zose z’igihugu mu maparuwase atandukanye muri Zion Temple, wabereye ku cyicaro cya Zion Temple mu Gatenga.
Witabiriwe n’abantu benshi biganjemo abakirisitu baturutse impande zose z’u Rwanda n’abayobozi bakuru muri iri torero.
Dr Paul Gitwaza wayoboye uyu muhango yavuze ko abapasiteri badakwiye kugaragara nk’abafite umutima wo gukamura abantu no kubonka babashakamo ubushobozi aho kubitangira nk’uko babitegekwa n’ijambo ry’Imana.
Yagize ati “Twese twitwa abungeri ariko uburyo dukoramo umurimo ni Imana ibuzi. Nk’uko bigenda ku muntu wese ufite ubuyobozi mu nshingano ze, ushobora kureba niba akorera abantu kubera kwitanga cyangwa hari inyungu aba ashaka. Ubwami bw’Imana n’ubw’isi buratandukanye. Gukomera ku isi ni ukugira amafaranga menshi ugakoresha abantu ariko mu Bwami bw’Imana ni ukugira amafaranga ukayakoresha mu murimo w’Imana no gukorera abantu ukabitangira nyuma y’aho ugahabwa umugisha."
Yakomeje agira ati "Umutima w’umushumba ni uwo gukorera abantu si uwo konka no gukamura abantu. Ukorera ibihembo ata intama zigapfa ariko umwungeri mwiza apfira intama, uwo niwo mutima w’Imana. Iyo wakoreye abantu Imana iguha icyubahiro ndetse ikakuzamura, ikanakoresha abantu kuguhesha umugisha."
Yifashishije amateka yo muri Bibiliya yavuze uko Yesu yafashe indogobe ayicaraho ariko kuko yakoreraga Imana bayisasiye imyenda, aho yanyuraga hose igendera ku myambaro y’abakire b’i Yerusalemu kuko yari imuhetse.
Yagize ati "Iyo duhetse Yesu tugaheka ubutumwa bwe, abantu badusasira imyenda batabitugirira ahubwo babikorera utwicayeho."
Dr Gitwaza yagaragaje ko kuba umupasiteri bisaba kwihangana kuko benshi bakubona nk’utunzwe, wambikwa n’amafaranga ava mu maturo batanga gusa ngo ntibikwiye kubaca intege mu gihe bizeye iyabahamagaye.
Mu basengewe harimo abamaze igihe kirekire bayobora za Paruwase n’abaheruka guhabwa inshingano vuba barimo n’Umuvugizi wa Zion Temple, Nzabakira Floribert wasimbuye Pasiteri Mukeza Cameron ku buyobozi bwa Zion Temple Gisozi.
Pasiteri Egide wavuze mu izina rya bagenzi be yashimye Imana n’ubuyobozi bw’itorero bwabagiriye icyizere.
Yagize ati “Iki ni igisubizo cy’amasengesho ya benshi. Twashoboraga gusubira inyuma ariko amasengesho yanyu yatumye dutera imbere kandi twizeye ko azakomeza kudufasha. Nta wavuga ko yari azi ko azaba ahagaze hano imbere y’aba bantu. Aho tuvuka ntihaduhaga icyizere cyo kuba hano gusa Imana yasohoje ibyo yatuvuzeho. Twizeye ko Imana iri kumwe na twe muri uru rugendo dutangiye.”
Abashumba 51 bimikiwe gukora umurimo w’Imana muri Zion Temple baragenzuwe ndetse basanga bashyitse ku buryo bakwiye kwerezwa kuwukora. Bahawe inshingano nyuma y’amezi asaga atatu, abari ibyegera bya Gitwaza yitandukanyije na bo, inkubiri yakurikiwe n’iyegura rya bamwe mu bayoboraga paruwase zitandukanye muri Zion Temple.
Dr Gitwaza yagize ati “Musengewe nyuma y’igihe itorero rivuye mu bibazo ariko mwe mwabihagazemo neza murashikama.”
Zion Temple yatangiye ahagana mu 1990, nyuma y’iyerekwa ryagizwe n’itsinda ry’abanyeshuri basengeraga mu Mujyi wa Kisangani muri Repubulika Iharanira Demokarasi ya Congo ryari riyobowe na Gitwaza.
Muri Nzeri 2017, iri torero rizatangira Kaminuza ya Authentic Kingdom izigisha Tewolojiya, izaba ifite icyicaro mu Karere ka Kicukiro.
Amafoto: Zion Temple


text:
1. Uhoraho anyura imbere ya Musa, maze avuga aranguruye ati «Ndi Uhoraho Imana igira impuhwe n’ineza, itinda kurakara, yuje ubuntu n’ubudahemuka.» Aya magambo yo mu gitabo cy’Iyimukamisiri arabimburira ukuzirikana kwacu k’Umunsi Mukuru w’Ubutatu butagatifu, Mana, Mwana na Roho Mutagatifu. Imana imwe muri batatu, iyobera rikomeye kuryumva, ariko iyo umuntu yemeye agacomekwa k’ubuzima bw’Imana akaba yagira icyo yumva.
2. Umuhanga muri Bibiliya, umunyabrezili C. Mesters ni we ugira ati “kuri benshi, ibitekerezo byabo ku Mana umuntu yabigereranya n’abantu bashaka kureba televiziyo. Iyo bayicanye bakabona kuri écran nta kintu kizaho, baguhindura kanali ngo barebe nabwo bikaba nka mbere, bashobora kwigendera bakeka ko icyuma cyabo kidakora cyangwa kitacyifitemo ubuzima, nyamara batari bazi ko impamvu yabiteraga ari uko bari bibagiwe kugicomeka k’umuriro”. Ntabwo rero Muntu ashobora kumenya Imana, ntabwo ashobora kwigiramo ubuzima bwayo ngo yigiremo ibyishimo itanga, atayicometseho. Impamvu Imana yibwiye Musa, ni uko yabonaga ko Musa ashishikariye kuyimenya no kugendana nayo, ibyo bikagaragazwa n’amagambo Musa yabwiye Imana agira ati: «Nyagasani, niba koko mfite ubutoni mu maso yawe, ngaho databuja niyemere kugendana natwe. Yego turi umuryango ufite ijosi rishingaraye; ariko rero utubabarire ibicumuro byacu n’ibyaha byacu, maze utugire ubukonde bwawe !»
3. Imana rero Bibiliya itubwira ni Imana ifite ubuzima kandi yifuza kugendana na buri wese. Ni Imana itigaragaza nk’igikomerezwa kidashobora kumva akababaro k’abandi. Imana kuyumva, ubutatu butagatifu kugerageza kubwumvisha ubwenge bwacu, ni ukubigerageza dufata inzira y’urukundo rwemeye kutwiyereka. Imana ntirimo Imana eshatu Data, Mwana na Maria nk’uko i Korowani isa n’aho ariko ibibona, ahubwo Imana ni imwe, nk’uko yabyibwiriye Musa kuri Sinayi: «Ndi Uhoraho, Uhoraho Imana igira impuhwe n’ineza, itinda kurakara, yuje ubuntu n’ubudahemuka.» Imana ikaba itugaragarije ityo ko ikiganje muriyo atari ubucamanza buhana, ahubwo ikiganje mu mutima wayo ari urukundo rubabarira, ari urumuri nyarumuri rukwiza kuri bose babyifuje impuhwe zayo.
4. Urwo rukundo rukomeye nirwo Imana yigaragarijemo igihe ije kubana natwe, maze muri Yezu twunga ubumwe nayo, itwereka urukundo arirwo moteri rukaba n’urwego rutuganisha k’uwaduhanze. Niyo mpamvu Pawulo adusobanurira urwo rukundo Imana yigaragarizamo muri Mwana no muri Roho Mutagatifu agira ati: «bavandimwe, muhorane ibyishimo, mutere imbere, muterane inkunga, mushyire hamwe, mubane mu ituze, bityo Imana yuje urukundo n’amahoro izabana namwe… Ineza y’Umwami wacu Yezu Kristu, n’urukundo rw’Imana Data, n’ubusabane kuri Roho Mutagatifu bihorane namwe mwese». Pawulo aradusobanurira Ubutatu Butagatifu atwereka ko Imana irudusesekazaho urukundo, ineza yayo ikatugeraho inyuze muri Yezu Kristu maze yanyura muri Roho Mutagatifu ubusabane bukadusabamo.
5. Ubutatu Butagatifu rero, Imana Data, Mwana na Roho Mutagatifu duhimbaza nubwo kumva ko ari Imana imwe bitorohera ubwenge bwa muntu, Bibiliya mu Isezerano rya Kera igenda igerageza kudusobanurira itubwira byinshi byatuma twumva ubwo butatu: Twazirikana nko ku Ijambo ry’Imana ritanga ubuzima, rikinjira mu isi no mu mateka, twatekereza nko k’ubuhanga bw’Imana butuma ibyaremwe bigira isura n’umurongo, twazirikana nko kuri Roho w’Imana iyobora abahanuzi n’umuryango w’Imana k’ubutagatifu. Mu Isezerano rishya ho Imana ikaba yigaragaza k’uburyo budasubirwaho muri Yezu Kristu ujya gusubira iwe akadusigira Roho Mutagatifu. Yezu agera n’aho atwibwirira ubwe ati: “njye na Data turi umwe”. Ineza rero dukesha Yezu Kristu, urukundo rw’Imana ndetse n’ubusabane muri Roho Mutagatifu bidusabemo, twibuka ko «Imana yakunze isi cyane bikageza aho itanga Umwana wayo w’ikinege, igira ngo umwemera wese atazacibwa, ahubwo agire ubugingo bw’iteka».


text:
Amazina avugwa aha ni aya kinyarwanda, si afitanye isano n’amadini. Biramenyerewe ko mu mahanga usanga abana bose bitiranwa na ba se. No mu Rwanda byaratangiye, cyane cyane mu bize no mu bakire. Ariko nyine hari ubwo usanga bikocamye. Umugabo azaba yitwa MINANI, kubera ko yavutse ari umwana wa 8 iwabo, n’abana be bose bitwe ba MINANI? Mwene GASEKURUME cyangwa NAGAPFIZI nawe azitwa atyo kabone n’ubwo yaba ari umukobwa?
Mu muco w’Abazungu kandi, umugore aherako afata izina ry’umugabo we iyo babana barashyingiwe. Ntawavuga ko abagore bose babishima, ariko ahenshi ni ko bigenda. Mu bihugu bimwe nka Espanye umwana afata izina rya se n’irya nyina. Hari abifuza ko haterwa indi ntambwe, umwana akaba yafata irya se cyangwa irya nyina gusa.
Amwe mu mazina y’abana b’Abanyarwanda yakomokaga ku ntwari ababyeyi babo baba barumvise cyangwa barabonye mu buzima bwabo. Si intwari ku rugamba gusa, ahubwo kenshi wasangaga ari intwari mu bitekerezo, mu kugira neza, mu mibanire myiza n’abandi no kubitangira.
Ku Munyarwanda, intwari ya mbere ni IMANA ubwayo. Ni yo mpamvu usanga mu mazina y’Abanyarwanda benshi harimo iryo jambo “Imana” uko ryakabaye cyangwa se insimburazina yaryo, igisobanuro cyaryo mu giswahili ari cyo “Mungu”, cyangwa kimwe mu biyiranga (Habiyakare, Habarurema, Habiyambere, Niyonkuru…). Kuri iyo ngingo Abanyarwanda bose bazi igifaransa kandi bakunda umuco gakondo w’igihugu cyabo bagombye gusoma igitabo cya padiri Muzungu Bernardin cyitwa Le Dieu de nos pères, (ni ukuvuga ngo Imana y’abakurambere bacu), 3 vol., Presses Lavigerie, Bujumbura, 1974-1981.
Nanone ariko “Imana irafashwa”. Uwemera kuyifasha kugirango abantu yaremye babone ibyiza byose biyiturukaho, Abanyarwanda ntibazuyaza kumwita na we ubwe “Imana y’i Rwanda”. Ubundi umuntu uwo ari we wese yagombye kuba “Imana y’i Rwanda”, noneho “aho abantu bari, ntihapfe abandi”.
Abambere Imana yifashisha ni ababyeyi ba buri muntu.
Hari ukuntu ugira utya rero, ugasanga umwe mu bana b’abahungu, cyane umuhererezi cyangwa uwegereye umuhererezi afite izina rya se. Ugasanga undi afite izina ry’igisekuru : nka Rwakagara wo mu Bakagara bakomoka kuri Rwakagara, Rugina wo mu Bagina bakomoka kuri Rugina, Mudahambara wo mu Badahambara bakomoka kuri Mudahambara, Kayego wo mu Bayego bakomoka kuri Kayego….. Bityo bityo kugeza kuri Kanyarwanda wo mu Banyarwanda bakomoka kuri Kanyarwanda mwene Gihanga, abakaba se wa Gahutu, Gatwa na Gatutsi.
Iyo ibintu bigeze kuri iyi mbaga y’inyabutatu, bitangira kuba insobe. Hari Abanyarwanda batari Abatwa bitwa “Gatwa, Sagatwa, Mbonyumutwa, Ntoyumutwa, Semutwa…” Hari Abahutu n’abandi Banyarwanda batari Abahutu bitwa “Gahutu, Sagahutu, Muhutu, Muhutukazi, Bihutu…” Igitangaza ni uko, usibye mu mugani w’ibimanuka, nta mazina nka “Mututsi, Gatutsi, Sagatutsi…” aba mu Rwanda. Hari impamvu nyinshi zituma umubyeyi aha umwana izina rivuga ubwoko budahuje n’ubwe. Iya mbere ni uko “Abaturanyi babyara abana basa”. Iyo ufite gihamya ko umuturanyi yaguciye inyuma, umwana uvutse kuri ubwo buryo umwita “Jyamubandi, Zikamabahari, Hajabakiga…”. Niba mudahuje ubwoko n’uwaguciye inyuma, ushobora guha umwana izina rivuga ubwoko bwa se w’ukuri.
Impamvu ya 2 ni isura. Umubyeyi wishimiye ko umwana afite isura y’abo mu bwoko bwe ashobora kumuha izina ribigaragaza. N’ubwo nta muntu waba yaraguciye inyuma, umwana wawe ashobora kuvuka afite isura y’abo bo mu bundi bwoko, ukamuha izina ribigaragaza utagombye kujya gushakisha kure andi mazina. Ibyo bibaho no ku bantu bakuru iyo babaha amazina y’amahimbano. Nk’umuntu usa nabi bamuhimba irya “Niyonzima”, bivuga ko asa n’ingagi, ko rwose ari yo nzima. Kera mu Rwanda hari umupadiri w’umubiligi witwaga Albert Katwari (Cattoir). Usibye n’iryo zina, hari ukuntu yajyaga gusa n’Abatwa, bituma baherako bamwita “Gatwa”, nawe arabyemera nta n’ipfumwe bimuteye.
Impamvu ya gatatu Abanyarwanda bahaga abana amazina ajya gusa n’aho ari mabi, kwari ukugirango urupfu rubanene, ntirubatware. Ibyo byakundaga kuba mu miryango itotezwa n’ibyago igahora ipfusha, cyangwa se iyo yabaga ari umwana wa mbere upfuye. Ukulikiyeho bashoboraga kumuha ikizina kibi kugirango urupfu ruzamunene, rujye gushakira ahandi ufite akazina keza.
Icyiciro cya kabiri cy’abantu Imana yifashisha kugirano abayo babone umukiro itanga ni abategetsi, abayobozi n’abantu bashinzwe abandi muri rusange.
Ubundi buri wese muri abo yagombye kurangwa no kuba “Imana y’i Rwanda”. Ngiyo impamvu Abanyarwanda bahaga abana babo amazina y’abategetsi. Kabone n’ubwo bamwe muri abo bategetsi babaga ari “abakegesi n’ibikonyozi”, ariko kubera ko umuturage yumvaga ari abantu Imana yifashisha kugirango rubanda igubwe neza, ntiyazuyazaga kubitirira umwana we. Ngabo rero ba “Mugabowakigeri, Mukandahindurwa, Nyinawumwami, Kayibanda, Mukakayibanda, Gitera, Mukagitera,…”. Ku ngoma ya HabYArimana (1973-1994) abana benshi biswe ba “Mahoro” kuko intego ye yari “amahoro, ubumwe n’amajyambere”. Abavutse afata ubutegetsi ku ngufu bahimbwe irya “Majoro” kuberako benshi mu basirikari bafatanije nawe kubufata bari bafite ipeti rya Majoro ; kandi n’ubwo nawe yari afite iryo hejuru rya generali majoro, abakecuru n’abasaza babangukirwaga no kumwita “Major” gusa. Byaba byiza kumenya niba hari Abanyarwanda bitiriye abana babo Tewodori Sindikubwabo, Pasteur Bizimungu, Paulo Kagame cyangwa bamwe mu bafasha babo!
Muri uko kwitirira abana babo abantu babaye ingirakamaro, hari ubwo Abanyarwanda ndetse n’Abanyafurika muri rusange bakabya. Ibyo ni nk’igihe ababyeyi baha umwana wabo amazina yombi cyangwa yose y’umuntu babona yarabaye intwari. Nashigukiye hejuru mbonye umwana w’umuwirabura witwa “Bill Clincton”. William Jefferson Clincton bita Bill yabaye perezida wa Leta zunze ubumwe z’Amerika kuva mu w’i 1993 kugera mu w’i 2001. Numvise n’undi munyafurika witwa Franklin Delano Roosevelt. Franklin Delano Roosevelt w’ukuri yabaye perezida wa Leta zunze ubumwe z’Amerika kuva mu w’1933 kugera mu w’i 1945. Nta Munyarwanda wundi nari numva witwa Geregori Kayibanda, ariko numvise Amandini Rugira (uhagarariye u Rwanda i Kinshasa ubungubu) na Magisimiliyani Niyonzima, kandi ntawe uyobewe ko u Rwanda rwagize abarwanashyaka babiri b’imena bitwaga ayo mazina igihe cya repubulika ya mbere (1959-1973).
“Nta kabura imvano” ni umwana w’Umunyarwanda! Abakurambere bacu babaga bafite impamvu zituma baha abana babo amazina aya n’aya. Twasuzumye zimwe muri izo mpamvu, ariko hari izindi nyinshi cyane. Abazizi bazatubwire.
Padiri F. Rudakemwa
Tel : 0039.333.3167336
Email : rdfkm@yahoo.fr
Muraho mwokagira iman nimigisha.
Amazina yangye nitwa Nkusi Mustafa
Nifuzaga gusobanuza amazina abiri.
Rubanza
Buriza
Article writing is also a excitement, if you know then you can write otherwise it is complicated to write.
Muraho nifuza kumenya ubusobanuro bwizina Gashagaza
Muraho Shimye Ibiganiro Byanyu Musobanurire Izina Dominique
NDABA ZAVEDASTE IGISOBANURO CYRYO
mbanje kubaramutsa kandi nishimiye ikiganiro cyawe ariko binyerekako nubwo abanyarwanda twatatanye dufite abanyabwenge batajenjetse kandi mukomereze aho iki kigniro kiratwubaka.
Tugiye gupfa n'amazina!uwashaka indi mpamvu ra?
Kubazi ku cyivugiza ni abashobora kuba ari abashoferi batagisi baba bazi Nyakwigendera Paul Mututsi...wo ku cyivugiza Padiri hari ikindi utavuze kandi ari cyo cyo nta munyarwanda ufite izina rya
kinyarwanda ritangizwa na E cyangwa O mbere y'umwaka wi 2000
Irengayobora: Dusabe Alexis ubu afite Eza [bituruka ku Kweza /kwera kw'abera b'Imana cg abera imbuto za gikrisitu]
Ni aho kungoma ya Rpf ba Mutsinzi, Muhoza, Kwibuka, Kotaniro, Shami... bitewe nibihe twari tuvuyemo ....yewe no murunana Vision [Vision 2020] utaretse ni utubyiniriro nka Kadogo, ... kandi kugenura ibi bya cyane ntabyo nzi muri kamere y'abatutsi bakunze kwita andi mazina menshi niko nabasanze....
yewe jye nari nzi ko kagame adashobora no kugenda nkurikije uko bamuvugaga ariko ngo yari afite amatwi nka yurukwavu none yagiye he? si ukuyobora noneho igihugu aragitobanze. ubone abure no kugira urukundo rwabasaza nabacukru ni ukuntu nyina yahunze amuhetse ari akana gato.
Ni byo koko amazina ayitirirwaga ubwoko bw'abatutsi yari make mu Rwanda (ku mpamvu nanjye ntasobanukiwe neza), ariko hariho make nka Nkundabatutsi, Bugirimfura, Nkundimfura, Mfuranzima, Mfurankunda (imfura yo hambere = umututsi), Nyirabatutsi, Mukakigeli, Nyirabanyiginya, etc.
Mugire amahoro!
uyu muvandimwe asobanuye neza uko abyumva impamvu ntawiswe Gatutsi. Usibye ko bitanasona neza mu bwonko.seulement yatubwira niba abana bavuka ubu bitwa ba KAGAME PAUL nk'uko byibura wasangaga hari ba
HABYARIMANA Juvenal.Gusa hazamo no kumva uko akazina kavugitse yego iso ntakwanga akwita nabi
ingero:
Uwitwa MAWAZO ugira ngo biba byoroshye?
Par contre NTWARI, MAHIRWE , RUKUNDO ni amazina atera amashaba nk'uko tubivuga.
Padiri Fortunatus, urakoze kuli ubu buvanganzo aliko hali aho nshidikanya kwemeranya nawe:
1)Niyonzima: birantunguye ko usanisha ili zina n'ingagi kandi nali nzi ko baba bashaka kuvuga Imana, ko ali nzima, ko ali yo bugingo, ko ubuzima bw'abantu bworoshye ubw'Imana ali bwo bukomeye budahungabana, etc.
2)Amazina y'amoko adakunze kuboneka nka Gatutsi, Segatutsi, Gahima (uretse umwe ubu uzwi cyane): impamvu aya amazina ataboneka ahubwo hakaboneka Gahutu, Sebahutu, Sagahutu, Gatwa, Sagatwa, etc. ntekereza ko biva ku mateka ya politiki y' u Rwanda. None se urabona kuva kuli republika ya mbere n'iya kabili umuntu yali kwita umwana we Gatutsi cg Mututsikazi, uwo mwana akazabaho ate, akazaca he, akiga ate, akabona akazi gute? Iryo zina ryali marque mbi tout simplement kubera impamvu socio-politiques. Kuli izo ngoma kwitwa umuhutu byali ishema (cg nta soni byali biteye). Kwitwa izina ririmo Twa wenda kubera icyo umutwa yakoreye umuryango cg impanuro bamukuyeho cg se kubera akana kavutse gasa n'agatwa, ntekereza ko ntakibi cyali kilimo kuko mu mateka y'u Rwanda abatwa ntakibi kibavugwaho. Bakunze kwibera iruhande ntibakoma, ntawe bishe ntawe bakijije. Cyakora tubakesha inkono twatetsemo twese amasafuriya ataraza. Ahubwo batugiriye akamaro gakomeye kuli icyongicyo. Kubitirirwa no kutabitirirwa ntacyo byali bitwaye.
3) Majoro: ntekereza ko waciye nanone iruhande witiranya iri zina n'ipeti. Ntekereza ko ahubwo rifitanye isano n'ijoro (nuit), bakaba barashakaga kuvuga ko abantu baraye amajoro/rubunda baharanira u Rwanda cg bategereje ko bwacya kabili (buli wese afite aho yiyumva muli izo cas ebyili). Ikindi ni uko bizwi cyane ko Habyarimana ntawigeze amwita Major ahubwo twamwitaga Jenerali (ibuke imvugo ngo mu Rwanda rwa Jenerali, ikivugo ngo "kagire Jenerali Perezida").
Murakoze
Ngaho namwe mumbwire .Dore amazina y'amahutu yo kw'ishyamba: Sebihaza,Sebijumba,Sebigori.Abo bagagabo uko ali batatu bakoraga muli Caisse sociale ku Kacyiru.Naho Semasaka yali maneko.Hali n'andi nka
ba Sebisusa,Semajyeri,Bifuranidi,...afitanye isano n'abakoraga umwuga w'ubuhinzi. N'aho aya ba Kayitalire,Mulisa,Umutesi,Zaninka,ni amatutsi.Nyamara abiha kutubeshya ko amoko yazanywe n'abakoloni,
ntaamoko akirangwa mu Rwanda,ni ikinyoma cyambaye ubusa,gifite ibyo kigamije..Yabayeho kandi aracyaliho,kandi ntaccyo atwaye,uretse kubanyapolitiki bababi mukuyakoresha nabi.
Ibi ni bimwe mubigomba gukosorwa.Icyitegerrezo ni RNC,n'imigambi yayo myiza.
Izina ni ilikujije.Hali ubwo habaho amahirwe,cyangwa ibyago,izina akaba aliryo muntu.Reba Rudakemwa,asaneza araberewe muli iliya kanzu itagira uko isa kandi azi n'ubwenge.Muzarebe inyandiko ze nib amugirango ndabeshya. Ni n'impuguke mu amateka atagorets ni nacyo mukundira cyanecyane. Ni Rudakemwa koko!
Di nibutse akandi kazina karekare: " Nyirantacyonzaburamfitamabokabiri Therese de l'Enfant Jesus>
Dore icyo Nkundira Fortunatus, ni umuhanga mu nyandiko ze, ureke zimwe za Padiri Thomas ( ubanza ariwe usigaye wiyita Zelote Mahoro)...
Fortunatus jya ukomeza utugezeho inyandiko zubwenge dore ko unabufite, nkiyi nyandiko at least itumye nsoma ikintu gishya kuri le prophete ureke abirirwa bagereranya Kadafi ( umurambo) na Kagame! Nkaho aribo bamuremye ngo baramutega iminsi..ariko mwamuretse ra! igihe nigaga secondaire muri za 92 nta kinyamakuru cyasohokaga kitavuga ko atarenza amazuba abiri!
Nyiranzabambonicyimanitegekururwanda
Nzamukundiricyimanayamuhereyumugisha
ABABABAYESIBAKE naryo ni izina rya kinyarwanda.
Ndagupinze izina rirerire kurusha ayandi ni:Nzamukundiricyimanayamuhereyumugisha.
Agateretswenimana, Nyiranzagaturimana,
Izina ngo ni ryo muntu! Hari abitwa RUZIRABWOBA ariko haza igiteye ubwoba bakaburusha abandi...
Izina rirererire ni irihe kurusha yose abaho...? UWIREBIRIMWIJURU. Nihagire umpiga.
Nkuinze ko mwemera ko muri miliyoni zirenga icumi hasigaye abatarenze 150000, anyway nabo ni abanyarwanda u Rwanda rurabakeneye bafatanye ni abandi ku rwubaka hato iryo shyamba ritazabakenya ... Ni aho banayrubuga murekeraho gukoresha iyi nyito yitwa Agatsiko k'indobanure zaturutse i buganda ... kiretse niba mushaka guhakana ko ari abanyarwanda nkabandi so then nabo bafite uburenganzira ku murimo yewe mugomba kuba mutazi nicyo abanyarwanda bakeneye hajyaho Ministre w'intebe akitwa igihone ...undi yakwibera muri uyu mwanya ngo ni ukebera iyi mpamvu ... ese mwabantu mwe hari uyobewe ko kuri iyi si nta kintu kijya kibura imvano "Ni ubwo kenshi iba ingana ururo..." nkiyo muri gushyira imbere. Ko abantu batandukana mu mvugo nimikorere Habyarimana ati u Rwanda ni nkirahure cy'uzuyemo amazi abo banyarwanda sinabona aho mbatuza... Kagame ati nyamuneka ni mutahe u rwababyaye rurabakeneye nta mpamvu yo kongera kuba impunzi none muti twumvise Rudasingwa avuga ... ariko icyo Major atavuze ari umusilikare ...ntakivuge ari Director of Cabinet ... ntakopfore ari Ambassador ... yewe ahubwo uwatumenyera bariya bagabo icyo bapfuye nicyo cyafasha abana b'u Rwanda ... Dukeneye amaboko yanyu ibyo mwahahiye aho mwagenze hose turabikeneye kandi niba mwaraguwe neza ni amamhanga nka Obama na Sarkozy bayobora ibihugu badafitemo inkomoko nimureke irangamuntu y'impunzi [Refugees/ Refugier] mwibere abanyamahanga [Foreigner/Etranger] nabyo bibaho none abantu bose baba muri byo bihugu ni aba diplomate ni mpunzi munyarwanda itegeko nshinga u rwanda rugendera ho rikwemerera gutur a aho ushaka hose kw'isi ariko nta mpamvu yo kuba impunzi ufite arko kuba umunyamahanga ni uburenganzira ...rwose ntawe na kwifuriza kuba muri Nyakatsi y'ubuhunzi [ bulende] nayibayemo kabone niyo yaba irimo climatiseur na ascenseur ariko mureke tujye tunarwanira kuba impunzi ibyo no muri za nzu zicyitegererezo zinya rutarama nta climatiseur zigirira then wakwibera muri douche ifite water heater ariko mu nya rwanda ntuzitwe impunzi cg ngo ubigire password cyane ko ni wacu tutabikeneye nkuko iyo bigwa bikenerwa ngo bibasusurutse !!!! murakaza neza!
Nunganire Nkuriyingoma (#62)
Hari ikintu Kagame n'abambari be cyane cyane iriya ntore y'umucamanza ngo ni Rurisa (ugomba kuba afite impamyabushobozi uhanitse mu muca urw'imbehe!)batari bumva,ariko ntibidutangaze,ingoma z'igitugu zose burya zibajwe mu giti kimwe!!
Mu bihugu ubwisanzure bwahawe intebe,nta narimwe abenegihugu bategetswe gukunda ubutegetsi buriho,ahubwo abategetsi bafite inshingano nyamukuru yo kugira ibikorwa bituma abaturage bakunda imitegekere yabo!!!Kagame n'intore ze rero kubera ko mu mitwe no mu mitima yabo byacuramye,niyo mpamvu ariya mahame remezo ya "Démocratie" bahitamo kuyacurika ngo babone uko badutera ubwoba!Ubu se bazabigenza gute ko tutagikangika?!!!Byagiye gucikira aho usanga umukambwe washeshe ibihanga yita prezida UMUBYEYI n'ubwo yaba ari RUBYOGO!!!Ni akumiro ndakaba inkorora!!!!
ESE KOKO IJAMBO UMUTUTSI RIKOMOKA KU NSHINGA :GUTUKA???
Ariko turarinda tugira ingorane z'iki mu gusobanura amazina y'ikinyarwanda kandi iwacu dufite umuhinga muri ubu buhanga!!
Dore nimwegere Mzehe Tito Rutaremara,uyu wahoze ngo ari Umuvunyi w'abanyarwanda ariko ibikorwa bye bikaba byararanzwe ahubwo no kubavunira umuheto!!!
Ndamwibuka imbere ya mikoro z'abanyamakuru b'abababirigi muri za 1990-1991,igihe FPR yari ikajije umurego muri "propagande" yo kubeshya amahanga no guharabika ubutegetsi bwa Kinani!!!
Umunyamakuru yaramubajije ati:"Ariko,abatutsi ni bwoko ki,bakomotse he,batuye Urwanda kuva ryari?"
Nuko "notre gourou national" arihanukira ati:"Ibyo bintu by'amoko nta byigeze bibaho mu Rwanda.Ni ibintu byazanywe n'abakoloni,naho ubundi Urwanda rutuwe n'ubwoko bumwe gusa aribwo ABANYARWANDA!!".Ntimukeke rero ko iyi politiki ya Kagame ku byerekeye amoko mu Rwanda hari undi wayimuhumekeye mu matwi,akaba aricyo gituma namwise:GOUROU!!!
Aho naje guseka ngatembagara,ni aho yongeyeho ati:"Abo bita ABATUTSI ni abantu bari bafite inka nyinyi,noneho igihe baziragiye zaba zibatannye bakazirukaho BAZITUKA ngo zigaruke!!!"
Byumvikane rero:kuri mwarimu wacu ,umuhanga mu buvanganzo nyamvugo,ndavuga bwana Tito Rutaremara,ijambo umututsi rikomoka ku nshinga GUTUKA!!!
Ni akumiro!!!
Banyarubuga,mwese munyuzaho ibintu byanyu byose mwandika hano...turabamenyeshako twahinduye imirongo,yo koherezaho ubutumwa,aho ntimugire icyo mwongera kuhanyuza kuko,bitarigukunda kunyuzaho
inkuru.
Thomas,na Rudakemwa batubwiye ko bitandukanyije n,abandi kaho.
mwese mu byumve rero,ngo kubera abantu bari kwandika inyandiko zikangurira abantu kwangana,none mukore uko mushoboye,mutubaze kuri tel 00339875641257
Twifatanyije kandi n,umuryango wa Thomas witabye imana kubera iyo mpanuka.imana imuhe iruhuko ridashira.
Ubuyobozi bw,urubuga.
@(#39)
Comment(#10) yaduhaye ino website:
http://www.rwandanames.n.nu/amazina
ariko ndabona ariya mazina atangirwa na KAYI...ntaco yayasobanuyeho kandi nanjye mbeshye navuga ko hari icyo namurusha!!!
Ahubwo nawe mara amatsiko.Hari abantu benshi bafite amazina arimo ijambo: YIRU.
Ingero:Rwakayiru,Mukakayiru,Rutabayiru....
Umenya ngo iri jambo YIRU bivuga HUTU!Noneho :RUTABAYIRU
RUTA(rwica)BAYIRU(bahutu) bikaba bisobanura RWICABAHUTU!!!
Byaba aribyo se koko???
Bibaye aricyo bisobanura,abitwa iri zina base bababyara baba barabikoreje umusaraba!!!Ngo so ntakwanga akwita nabi!!!
Abantu benshi batanze ibitekerezo bibaza aho amazina y'amahimbano baha peresida wacu aturuka. Ibyo simbitindaho : "Nyiramaso yerekwa bimwe ibindi akibonera". Ahubwo reka mvuge ko "Izina ari ryo muntu" koko. Izina "Kagame" riva ku nshinga "Kugamika". Umuntu ugamitse, ni wawundi uba afite ijosi rireze, babwira ntiyumve kubera gusuzugura. Mbega kwakundi bakurura ihene igashinga ibirindiro bakavuga ngo "Ino hene izi kugamika wa". Umuntu yakwibaza icyatumye Rutagombwa yarise umuhungu we Kagame!
Uyu mupadiri noneho yabera ashatse kwitangira urwenya! Ni byiza ariko ko ashatse guseta abantu. Iyi nyandiko ye rwose nta bushakashatsi burimo. Azanyemo n'abitwa ba Minani kandi umupadiri ufite ise
witwa gutyo turamuzi, umenya baraniganye. Aragira kandi ngo NIYONZIMA ni izina bitaga abana basa nabi. Ibi bintu ntaho bihuriye kuko byari ibiparu abafaratiri bo mu Nyakibanda bitirereraga mu gihe
cye bashaka kuvuga umukobwa usa nabi. Nk'uko bavugaga "Guhinga" bashaka kuvuga umuseminari ukunda abagore. Bamwitaga umuhinzi. Gusinda bakabyita "Kwambuka", kuko umusinzi aho anyuze hose aharema
"isoko".
Reka nsoze mubwira ko njye nzi umugabo witwaga Sagahutu w'i Kamembe ariko ari umututsi. Batanze irangamuntu nshya yiyita Gatutsi.
Urakoze kutugeza ho inkuru nziza kuko ntamagambo mabi arimo.
Izina Mututsi mu Rwanda nubwo wenda ataribenshi baryitwa birashobokako byaterwa na politics.
Njye nitwa Mututsi, kuva mvutse niko banise, nzi nabandi benshi
Padi, urakoze kutugezaho iyi nyandiko, harimo utuntu turuhura mu mutwe, umuntu akibagirwa za tenstions n' inkuru zishyushya imitwe. Akazina tuguhaye tukwise NIYONZIMA!
Ngusubize wowe 75 niba ari rushita, ..bigaragaye ko utasomye neza ibyo nashatse kuvuga muli comments yanjye. ntabwo navuze kuli uwo Padri wawe uvuga..navugaga ukuntu abantu bamara umwanya urenga umunsi wose bavuga ku bitsina n'amazina hari ibintu byihutirwa kandi byarenganura abantu bavugaho. ikindi, utazi ubwenge ashima ubwe, uransebya kutiga ariko ntabwo twiganye kandi umenye ko ntari muli Amerique du nord uko ubivuga.nitwa Nyangenzi Billy kandi ntuye ku Kimihurura. Wihangane niba utanyunvise neza..
Sans parole!
@L`Oeil du Citoyen,
Niko sha, uza kuri uru rubuga hari uwabiguhatiye ? Niba utabonyeho ibyo wifuza bikuri mu mutwe washinze urwawe maze ukandikaho ibyo wifuza byooseeeee maze amahoro agahinda mu mutima wawe aho kwirirwa wivovotera ba nyiri Leprophete.com wiyandikisha ibyongereza bidafite umutwe n`ikibuno ngo kugira ngo werekane ko wageze mu gihugu cya Uncle Sam da !!! Urita ibitekerezo by`umuntu ukurusha ubwenge ngo ni stupid thinks ??? Garagaza ibyawe se turebe ko utari stupid da !!!! Kuba waragize amahirwe yo kugera aho muri amerique du nord sibyo wakwitwaza ngo wumve ko nawe uri mu rugero rw`abagabo maze ngo wihanukira uhangare Fortunatus Rudakemwa!!Ubwo se iyo wisuzumye urumva wamarira iki abanyarwanda wowe koko ? Ahinyaaa...kuvuga ubusa gusa nta n`agatekerezo nibura werekanye. Ujye ujya gusoma website z`abanyabitekerezo bigufi nkawe naho iz`abanya intellectuels uzireke kuko mbona uri kwisumbukuruza cyane. Menya uko ureshya sha wa mwana we cyangwa ubanze ukure yewe yewe ..Hein..?!!!!!
Iyo ndebye izi msg z'uyumunsi, mbona koko abantu bavuga yuko abanyarwanda bakiri kure mu gukoresha ubwonko batabeshye. nkulikije ibibazo d'actualites biri kw'iraswa ry'umuyoboke wa PS imberakuli,gushyingura dossier ry'iyicwa rya vice president wa Green Party bavuga ko babuze ibimenyetso kandi abamuciye ijosi birirwana na kagame-nubwo rwose nuwo bafatanije ariwe Habineza frank ubu yicecekeye ntacyo abivugaho-, nkibuka ukuntu bishe Rwisereka izuba riva ku gisenyi, nkibuka ukuntu abaturage bahinduwe ingaruzwamuheto basoreshwa amafaranga badatunze,njye mbona mwarabuze icyo mukora maze mukirirwa muvuga ibya mazina nicyo asobanura. Who cares about such stupide things consider what people are suffering now! Please change your mind , otherwise you will never see the colour of what we normaly call freedom. Shame on you Guys.
IYI FOTO IGOMBA GUHORAHO KUKO YIBUTSA ABANYAGITUGU URUBATEGEREJE; UYU MUNSI KADAFI N' UMUHUNGU WE BABAMBITSE IBIRANGITI; BIMURIWE MURI CHAMBRE CHAUDE.
Mu mazina y'abategarugori numvise, nta riruta "MUTURWATIRO"!
nta zina riruta Muterahamwe na Mpuzamugambi uretse ko lyasizwe ubusembwa. Izina risumba ayandi ni Hitimana!
Ariko mwumvishe umuntu witwa Isirikoreye, irikoreye kweri!Izina ni irikujije, rimwe na rimwe izina niryo muntu
Ndabona ufite ishavu kubera iriya nyandiko ishyira ahagaragara uriya mutegarugori Nyiramirimo. Nyamara mbere y'uko ugira icyo usaba padiri, wagombye kwibaza aho wari uri mu gihe uriya mutegarugori yagiye ku karubanda, akavuga ibinyoma kuri Rusesabagina. Ibyo byose yabikoze yiyibagiza ineza umuryango we wose wagiriwe mu gihe cy'amakuba akomeye yagwiriye u Rda.
Urwishigishiye ararusoma. Reka na we bamushyire ku karubanda, ahari ubutaha azajya yitonda mu mvugo (nyandiko) ye. Ibi kandi biraha isomo abantu bose bakora ibintu buhumyi: igihe ni kiza, bakaza kubibazwa, ntibazatake ngo nti bari babizi!
Inyandiko yo ni ikomeze isomwe, ndetse abafite ibitekerezo bakomeze babitange!!
Ko inkomoko ziba nyinshi mutubwire aho izina RUBWEJANGA ryavuye. Ikindi nasanze mu mazina yose abaho atagira aho abogamiye kandi meza aha banyirayo imigisha njye nakwita uwanjye NGABONZIZA, iri zina rirubatse, rirasobanutse muri make rirabeteye: Ukaba ingabo nziza muri byose ! Nibyo irizina ryuzuye imigisha, hari aho tujya turirimba mu Kiliziya baririmbira Bikira Mariya bakarangiza bavuga ngo maze tukubere ingabo nziza mubyeyiiiiii! Naho narikundiye pe! Ijoro ryiza kuri mwese
Hari abantu bamwe basoma, aho kumva bakumvirana.Ntaho Padiriyigeze avuga ko umwana uvutse afite isura mbi bamwita "Niyonzima", yavuze ako ari rimwe mu mahimbano bashobora guha umuntu mukuru ufite isura mbi. Nta n'ubwo kandi Padiri yiyemeje gutanga inkomoko y'amazina yose y'amanyarwanda,ahubwo yagize ati "Inkomoko y'amwe mu mazina yacu". Ubanza hari abasoma, ibyo ntibabibone. Yarangije kandi yisegura avuga ko ibisobanuro atabivuye imuzingo, ko uwaba azi ibindi yabitanga. Ngaho rero nitumubwire inkomoko z'andi azina, tumubwire andi mazina atari azi nk'ariya ya Mututsi na Nkundabatuutsi, ariko tureke kumwuka inabi kuko njye mbona nta kibi yavuze. Komereza aho, rata Padiri, inyandiko zawe turazikunda. Amahoro!
PADI.....MBABARIRA UJYE GUKURAHO IRIYA NYANDIKO ISEBYA UMUTEGARUGORI UBONYE KUGARUKA UTUBWIRE IBY'AMAZINA. GIRIRA AMAVUTA WASIZWE NA KRISTU, GIRIRA ISAKARAMENTU UTANGA RYA PENETENSIYA... GIRIRA URUKUNDO WIFUZA KO UMWANA AGIRIRA UMUBYEYI...GIRIRa your dignity and rispect...I BEG YOU FATHER... I BEG YOU! please Father...
Ça c’est la nostalgie, Biragaragara ko politike yagukamanye none uhisemo kuba umushakashatsi ku mazina yamanyarwanda! Nubundi iyo utangira utyo, wenda warikuzagira icyo usigira amateka. Courage, ubutaha uzatubwire inkomoko y'amoko.
ubu se wanditse iki, muri ibi byamazima, ariko ninde waguhaye ubupadiri,harya ngo ni satani nayo izakwihaka, genda wowe musenzi gusa.
RUDAKEMWA BYATURUSTE HEHE? iri zina ryaturutse kubantu bakundaga kwirata cyane ko bazi ubwenge, bakumva ko bafite ubushobozi buruta abandi, noneho mukubaninura bakabita rudakemwa.
ibyo uvuze kuri niyonzima niyo kuko ayomazina iwacu yari ahari ariko yabaga mumpunzi za abarundi bacyera cyane si
ibyo rero ko yahabwaga abantu basa nabi!
Amazina nka Sakufi, Rubaya... yaba yaravuye he, yitwaga (yitwa) bantu ki?
Umucamanza yasobanuriye Ingabire ko mu Rwanda umuntu ashobora kuvuga ibitagenda, ariko yirinze gukoresha imvugo zisesereza cyangwa zihamagarira rubanda kwanga ubutegetsi, ko hari imbago (limites)
atagomba kurengera avuga ibitagenda. (Umuseke)
Banyarubuga,
Mbanje gushimira Umuseke utugejejeho ibiherutse kuvugirwa muri uru rubanza rwa Vigitoriya Ingabire. Ndagirango ariko ababishoboye bansobanurire aho uru Rwanda rugana mu gihe umucamanza ariwe ufata iya mbere akarengera amafuti y'abategetsi. Kuvuga ngo hari imbago umntu atagomba kurengera avuga ibitagenda ku bwanjye ni ishyano. None se ari ukuvuga ibitagenda ari no gushoza intambara igikomeye ni iki? Ubutegetsi buriho muri iki gihe bwashyizweho n'intambara ikomeye yamennye amaraso menshi y'inzirakarengane none burashaka ko abantu birinda kubunegura cyane.
Ese uyu mupaka bavuga wo kunegura ibitagenda ni uwuhe? Ngo umuntu ashobora kuvuga ibitagenda yirinze gukoresha imvugo zisesereza cyangwa zihamagarira rubanda kwanga ubutegetsi. Ubu se koko ibi ntabwo ari ishyano? Kuki umuntu atakoresha imvugo isesereza ubutegetsi mu gihe yerekana ko burimo gukora amafuti? None se inzira y'intambara Inkotanyi zahisemo niyo yoroshye kurusha kuvuga amagambo asesereza ubutegetsi? Kuki umunyaporitiki ushaka gupiganira ubutegetsi atabwira rubanda icyo anenga ubutegetsi buriho n'uburyo we yumva yabikosora? Rwose ibi ibimenyetso byerekana ko buriya bucamanza nta kiza tugomba kubutegerezaho.
Ubundi iyo umuntu agaragaza ko ibyo avuga ari ukuri, akerekana ko kubivuga bifitiye inyungu igihugu, nta cyaha aba afite. Umuntu urwanya ubutegetsi yerekana ku mugaragaro ko bukora nabi, kandi akaburwanya adahisha ko aharanira kubufata kugirango akosore ibitagenda ndumva nta cyaha aba afite.
Kurwanya ubutegetsi biremewe iyo bikozwe mu nzira y'amahoro. Ndetse ni ngombwa kumva ko ubutegetsi buzitiye inzira y'amahoro buba bushaka gushora igihugu mu ntambara. Niko byagenze mu Rwanda kuva muri 59, na n'ubu niko bikomeje.
Jean-Baptiste NKULIYINGOMA sur DHR
iyi photo gkadafi muyikureho
mushireho iyindi yambaye toni
nagende yari umugabo imana izamwakire
imuhe ubugingo buhoraho.
hahaha! ishaje we! urakoze cyane. ubu se na yahoo kagame arayifungisha abishobore ko yamenyereye gufungisha utu tu website twacu ngo tumuvuga nabi. erega nta wutwika inzu ngo ahishe umwotsi, kandi akarenze umunwa karushya ihamagara.
Urakoze padri, nibura turuhutseho politiki.Kagame, baramwita cyokora bisa nk'ikibwiniriro cyane iyo uwo mwana afite umushiha mwinshi cg ariko ari ntamubiri agira(ari muto cyane. Ariko rero hari amazina usanga yibanze mu bwoko bwabahutu andi nayo ukayasanga mu batutsi.Cyane mubahutu yibanda ku imana;Habyarimana, mukamana, Uwimana, habimana cg se;Ntuyehaga Ntuyenabo, Mbarimombazi, Ntawayabasha, Ndimubanzi, Nzirorera ETC naho abatutsi; Gatsinzi, Mutsinzi Nyabutsitsi, Musoni, Ngarambe, Kayihura, Mugabo, Ntare,Ntaganda, Ntagungira, Ntambara, Mutambarungu, Cyatengerwa ETC
Amazina:
Rumashana.Rudasingwa.Rusingizandekwe.Ruganzu.Rukundo.Rudakemwa.Ruhinankiko.Rufagari.
Rukerikibaye.Rubwejanga.Rubamba.Rugamba.Rukamba.Rugwizangonga.Rutuku.Ruremesha.Rudahigwa
Kagame ngo bishobora kuba bivuga hémoroïdes [ni utubyimba tw'imitsi tuza ku rugara rw'umwoyo, tukabuza amahoro n'amahwemo umurwayi yaba mu kwituma, kwicara cg kugenda kandi tukaba ngo twokera.
Kugamika ni ukwicara ntuyegayezwe. Imodoka yanze guhaguruka bavuga ko yagamye.
Bwasisi ryo ngo ryaturutse ku bahinde bavugaga bakchich (inyoroshyo cg ruswa). Mu bucuruzi bwabo byabaga ari réduction cg igabanyirizwa igiciro bakoreraga umukiriya;
Ndamukaraze bikavuga démocratie;
Répubulika bavugaga ntubalika,
Moniteur agri(cole), abakurambere bamwitaga nyoniterabiri;
Administateur bakavuga mutimuratera.


text:
Bimwe mu biranga umuyobozi w’Itorero ry’Igihugu, Rucagu Boniface
Umuyobozi w’Itorero ry’Igihugu , Rucagu Boniface, yagiranye ikiganiro na IGIHE , tubasha kumenya byinshi kuri uyu muyobozi uzwi na mbere ya Leta y’Ubumwe.
Rucagu Boniface yavukiye mu murenge wa Nemba mu karere ka Burera, mu ntara y’Amajyaruguru yabereye Guverineri.
Afite impamyabushobozi y’amashuri yisumbuye mu bijyanye n’Uburezi .Afite umugore, Mukamazera Victoire, bafitanye abana batanu.
IGIHE: Ni ikihe kintu cy’ibanze kikuranga?
Rucagu Boniface: Gukunda akazi ni cyo cya mbere.
IGIHE: Ni (...)
Umuyobozi w’Itorero ry’Igihugu , Rucagu Boniface, yagiranye ikiganiro na IGIHE , tubasha kumenya byinshi kuri uyu muyobozi uzwi na mbere ya Leta y’Ubumwe.
Rucagu Boniface yavukiye mu murenge wa Nemba mu karere ka Burera, mu ntara y’Amajyaruguru yabereye Guverineri.
Afite impamyabushobozi y’amashuri yisumbuye mu bijyanye n’Uburezi .Afite umugore, Mukamazera Victoire, bafitanye abana batanu.
IGIHE: Ni ikihe kintu cy’ibanze kikuranga?
Rucagu Boniface: Gukunda akazi ni cyo cya mbere.
IGIHE: Ni ikihe kintu kigushimisha ku wundi muntu, yaba umugabo cyangwa umugore?
Rucagu: Wenda navuga byinshi, ariko muri rusange nshimishwa no kubona umuntu
ufite ubumuntu mu mibanire ye ndetse akanuzuza inshingano ze.
IGIHE: Ni iki wanga?
Rucagu: Nanga umuntu wikunda, wibaza ko mugenzi we adafite uburenganzira
kimwe na we.
IGIHE: Ni iyihe ndangagaciro yawe y’ibanze?
Rucagu : Ubworoherane, ubwumvikane n’ubumuntu.
IGIHE: Ni izihe ntege nke zawe?
Rucagu : Ncika intege cyane iyo mbonye umuntu w’umunebwe, umuntu utorohera
abandi n’utagira ubumuntu.
IGIHE: Iyo uri kumwe n’umuryango wawe uba wumva umerewe ute?
Rucagu: Mbona ari bo buzima bwa kabiri kuko amasaha menshi y’ubuzima bwanjye
nyamara mu kazi.
IGIHE: Inzu yawe iramutse ihiye n’iki wakuramo bwa mbere?
Rucagu : Bwa mbere nakuramo impamyabushobozi yanjye.
IGIHE: Imana iguhaye kurema umuntu, ni ibihe bintu 3 byiza wamuha?
Rucagu: Ubworoherane, ubumuntu no gukunda gukora.
IGIHE: Ni ikihe kintu wakoze uri umwana gisekeje utazigera wibagirwa?
Rucagu : Nkitangira ishuri, Data yanjyanaga yo nkaguma mu nzira, abandi bataha
nanjye nkabakurikira tugasubirana imuhira.
IGIHE: Ni ikihe kintu wagezeho ubwawe ujya wibuka ukumva kiragushimishije kurusha ibindi?
Rucagu: Nta na kimwe mbona nagezeho ku bwanjye, gusa sinakwibagirwa ko maze
guca akenge, Imana yampaye impano yo kuyobora abandi banyeshuri ku buryo niga muri Ecole
Normale de Byumba nigeze kuyobora ibintu birenga bitandatu ndi umwe.
IGIHE: Ni uwuhe wigeze gukora wakunze kurusha indi yose?
Rucagu: Imirimo yose nakoze mu buzima bwanjye narayishimiye gusa ikitaragenze
neza n’umwanya wa Depite nagize kuva mu 1984 kugeza 1994.
IGIHE: Iyo urebye politiki y’u Rwanda unezezwa n’iki?
Rucagu: Nezezwa n’ubworoherane, iterambere, ubumwe n’ubwiyunge nk’uko
bishimangiwe mu itegeko nshinga.
IGIHE: Ubona ute amadini n’amatorero mu Rwanda?
Rucagu: Nta dini ryigisha inabi, umuntu ni we wahemuka ku bw’inyungu ze,
ahubwo nsanga amadini n’amatorero afite uruhare rukomeye mu kwigisha abayoboke bayo
indangagaciro na za kirazira.
IGIHE: Ni uwuhe muhanzi ukunda mu Rwanda?
Rucagu: Uwo ari wese waza atera avuga amahoro y’ukuri numva nanjye
namwikiriza.
IGIHE: Ni iki gishobora gutuma wishima wari ubabaye?
Rucagu : Iyo mbonye abo nyobora buzuza inshingano zabo.
IGIHE: Ni iki gishobora gutuma urara udasinziriye?
Rucagu: Keretse igihugu cyatewe ni bwo numva ntasinzira.
IGIHE: Ni nde muntu ukunze kurusha abandi muri iyi minsi?
Rucagu: Uwayoboye urugamba rwo kubohora iki gihugu, akongera kubaka ubumwe
bw’Abanyarwanda kugeza magingo aya akaba anabifuriza iterambere rirambye.
IGIHE: Ku bwawe urukundo ni iki?
Rucagu: Urukundo ni urutireba cyangwa ngo rugarukire kuri wowe n’abawe, ahubwo
ni rwa rundi rurenga imipaka, rugatsinda ishavu.
IGIHE: Wumva uzakora uwuhe murimo igihe uzaba utakiri mu nzego za politiki?
Rucagu: Numva nzandika ibitabo bizafasha abakiri bato.
IGIHE: Ni ibihe bitabo uherutse gusoma?
Rucagu: “Histoire du Rwanda Dès Origines à la fin du XX è Siècle”.
IGIHE: Ni uruhe rugingo ukunda ku mubiri wawe?
Rucagu: Ingingo zanjye zose ndazikunda kuko zose zirakora neza kandi ziruzuzanya.
IGIHE: Ifunguro ukunda kurusha ayandi ni irihe?
Rucagu: Nkunda imboga rwatsi n’imbuto z’umwimerere.
IGIHE: Naho ikinyobwa ukunda kurusha ibindi?
Rucagu: Nkunda kunywa amazi.
IGIHE: Urumva umeze ute muri aka kanya?
Rucagu: Ndumva meze neza.
IGIHE: Uratekereza iki ku byo umaze kubazwa?
Rucagu: Nzi neza ko abantu bagira amatsiko yo kumenya amakuru y’umuntu uzwi,
ngira ngo ni yo mpamvu bahora bamwibazaho.
IGIHE: Murakoze cyane ku kiganiro kirambuye tugiranye.
Rucagu: Namwe turabashimiye cyane.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Jya wigisha abana bawe
“Yomatanye na Yehova”
ESE hari umuntu wigeze akubwira ati “ibi ubizirikane”?— * Ababyeyi n’abarimu bashobora kugira abana inama yo kwizirika ku masomo yabo. Ibyo bisobanura ko bagomba kubona ko abafitiye akamaro. Turashaka kugira icyo tuvuga ku muntu Bibiliya yavuzeho ko “yomatanye na Yehova” Imana y’ukuri. Uwo muntu ni Hezekiya. Reka dusuzume isomo twakura ku rugero yadusigiye.
Hezekiya yabayeho nabi akiri muto. Se Ahazi, wari umwami w’u Buyuda, yaretse gusenga Yehova. Ahazi yari yaratangiye gusenga ibigirwamana kuva Hezekiya akiri muto. Ndetse Ahazi yafashe nibura umwe mu bahungu be, wavaga inda imwe na Hezekiya, aramwica amutambira ikigirwamana yasengaga.
Nubwo Ahazi yakomeje gukora ibintu bibi, Hezekiya we yakomeje kumvira Yehova. Ese ubwo ntibyamugoraga?— Bigomba kuba bitaramworoheye na gato. Ariko Hezekiya ntiyacitse intege. Reka dusuzume uburyo yomatanye na Yehova kandi turebe uko nawe wamwigana.
Hezekiya yamenye ko hari abandi bantu babereye Yehova indahemuka. Umwe muri abo ni Dawidi. Nubwo Dawidi yabayeho imyaka amagana mbere ya Hezekiya, Hezekiya yamenye ibyabaye kuri Dawidi binyuze mu Byanditswe. Dawidi yaranditse ati “nubwo data na mama banta, Yehova we yanyakira.”
Ese wabonye ikintu cyafashije Dawidi kumvira Yehova?— Ni ukwizera. Dawidi yari yizeye neza ko niyumvira Yehova na we azamufasha. Ibyo ntiyabishidikanyagaho! Kuba Hezekiya yaratekerezaga ku rugero rwa Dawidi, byamufashije komatana na Yehova no kumwumvira. Nawe wizere ko Yehova azagufasha nukomeza komatana na we kandi ukamwumvira.
Wakora iki se niba papa wawe cyangwa mama wawe adasenga Yehova?— Imana ivuga ko abana bagomba kumvira ababyeyi babo. Nawe ukwiriye kumvira ababyeyi bawe. Icyakora ababyeyi bawe nibagusaba gukora ikintu Imana yanga, uzabasobanurire impamvu udashobora kugikora. Ntugomba kubeshya, kwiba cyangwa gukora ikintu kibi cyose Imana yanga, uwaba abikubwiye uwo ari we wese. Ugomba kumvira Imana.
Hari ingero nziza dushobora kwigana. Hezekiya ntiyiganye urugero rwa Dawidi gusa, ahubwo yiganye n’urwa sekuru Yotamu. Nubwo Yotamu yapfuye Hezekiya ataravuka, Hezekiya yamenye ibyo Yotamu yakoze nk’uko natwe muri iki gihe dushobora kubimenya dusomye Bibiliya. Ese hari izindi ngero waba uzi dushobora kwigana?—
Usomye Bibiliya ushobora kumenya amakosa Hezekiya, Dawidi, Yotamu n’abandi bantu badatunganye bakoze. Ariko abo bantu bakundaga Yehova, bakemera amakosa yabo kandi bakagerageza kuyakosora. Wibuke ko Yesu Umwana w’Imana ari we wenyine wari utunganye. Tujye twihatira kwiga imico ye kandi tumwigane.
Soma iyi mirongo muri Bibiliya yawe
^ par. 3 Niba urimo usomera abana, ako kanyerezo karakwibutsa ko ugomba gutegereza, ukabareka bagasubiza icyo kibazo.


text:
Ibyakozwe n’Intumwa 1:8 - Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi."
Nk’uko mubimenyereye, ku munsi wa Gatandatu wa buri cyumweru dukunze gutanga umukoro ugizwe n’ibibazo buri wese agomba kwireberamo.
Uyu munsi nibajije ibi bikurikira :
1) Waba warakiriye Umwuka Wera twasezeranijwe?
2) Ubaye ho nk’umunyembaraga?
3) Wiyumvamo kuba umugabo uhamya Yesu?
4) Uhereye aho utuye (I Yerusalemu hawe) waba warigeze uhamya ibya Yesu?
Gira icyo ukora kuva none kugira ngo ibivugwa muri iki cyanditswe nawe bikugereho.
Fidèle Masengo


text:
Gatsibo: 80% by’ibyaha bikomoka ku biyobyabwenge
Inzego z’umutekano n’Ubuyobozi bw’Akarere bamena kanyanga y’inkorano Kuri uyu wa kane tariki 21/5/2015, mu karere ka Gatsibo mu Mirenge ya Ngarama na Kabarore, habereye igikorwa More...
Nyabihu: Muri ibi bihe by’imvura ibiza bimaze guhitana abana 3, amazu, imyaka n’amatungo
Muri iki gihe cy’imvura, mu karere ka Nyabihu, abana 3 batakaje ubuzima, amazu n’imyaka birangirika ndetse n’amwe mu matungo arapfa bitewe n’ibiza bikomoka ku mvura nyinshi yaguye More...
Gatsibo: Hamenwe ibiyobyabyabwenge bifite agaciro ka miliyoni 3
Abaturage bafatanyije na Polisi kumena ibi biyobyabwenjye Abaturage b’Akarere ka Gatsibo barasabwa kutishora mu biyobyabwenge kuko icyo gikorwa ari icyaha gihanirwa n’amategeko. Ibi ni ibyatangajwe More...
Burera: Hangijwe ibiyobyabwenge bifite agaciro ka miliyoni 32 z’amafaranga y’u Rwanda
Abaturage bo mu karere ka Burera bafatanyije n’ubuyobozi bw’ako karere ndetse n’inzego zishinzwe kubungabunga umutekano, ku wa gatau tariki ya 19/09/2014, bamennye ibiyobyabwenge birimo kanyanga, More...
Nyamasheke: Ibiyobyabwenge ku isonga y’ibihungabanya umutekano
Mu nama y’umutekano yaguye y’akarere ka Nyamasheke yateranye kuri uyu wa gatatu tariki ya 18 Kamena 2014, abayobozi n’inzego z’umutekano bavuze ko ibiyobyabwenge biri ku isonga mu More...
Burera: Umukwabu wo gufata Abarembetsi umaze guta muri yombi abagera kuri 422
Ubuyobozi bw’akarere ka Burera butangaza ko umukwabu bumaze iminsi bukora wo gufata abantu bacuruza ikiyobyabwenge cya kanyanga, bazwi ku izina ry’Abarembetsi, umaze gufata abagera kuri 422. Ubu buyobozi More...
Burera: Abaturage bemeza kanyanga gucika burundu kwa kanyanga muri ako karere bigikomeye
Abaturage batandukanye bo mu karere ka Burera bavuga ko guca burundu ikiyobyabwenge cya kanyanga muri ako karere bidashoboka ngo kuko baturanye na Uganda aho ikorerwa kandi bakajya kuyigurayo biboroheye. Â Abo More...
Gatsibo: Kabarore na Kiramuruzi niyo mirenge iza ku isonga mu kugaragaramo ibyaha by’urugomo
Umuyobozi w’Akarere ka Gatsibo n’abahagarariye Ingabo na Polisi mu Karere Imirenge ya Kabarore na Kiramuruzi iherereye mu Karere ka Gatsibo, niyo itungwa agatoki n’inzego z’umutekano More...
Gisagara: Imiyoborere myiza ni urugendo rugikomeza
Abatuye akarere ka Gisagara baratangaza ko imiyoborere myiza bayibona muri gahunda zinyuranye zibagenewe bagezwaho n’ubuyobozi ariko kandi bakavuga ko hakirimo urugendo kuko hari n’ibyo bifuza kugeraho More...
Kabura: Abayobozi b’imidugudu bishora muri kanyanga bazirukanwa
Umunyamabanga nshingwabikorwa w’umurenge wa Kabarondo mu karere ka Kayonza, Ngabonziza Bideri Vincent, yadutangarije ko abakuru b’imidugudu bagaragara mu makosa yo gukora kanyanga cyangwa bagahishira More...


text:
Gicumbi – Urubyiruko 9 nirwo rworojwe inka, mu gikorwa cyo gusoza ukwezi kwaruhariwe
Â
Mu rwego rwo gufasha bamwe murubyiruko kwiteza imbere no gushimangira gahunda ya Girinka munyarwanda urubyiruko icyenda nirwo rworojwe inka mu gikorwa cyo gusoza ukwezi kwahariwe urubyiruko.
Iki gikorwa ngo cyatekerejweho n’ubuyobozi bw’akarere ka Gicumbi kugirango bashimire urubyiruko mubikorwa bitandukanye rwifatanya nabyo muri gahunda z’iterambere nk’uko byatangajwe na Rwirangira Diodore umukozi w’akarere ushinzwe urubyiruko.
Avuga ko mu kwezi kwahariwe urubyiruko hakozwemo ibikorwa bitandukanye  kandi bifitiye igihugu akamaro bikaba ariyo mpamvu hatekerejwe igikorwa nk’icyo cy‘ingirakamoro cyo koroza bamwe murubyiruko.
Nizeyimana Rose umwe murubyiruko rworojwe inka yavuze ko yishimiye iki gikorwa cyo guhabwa inka kuko nta nzozi na nkeya yari afite zo kuba yabona ubushobozi bwo kwigurira inka ngo ayorore.
Avuga ko mubyo urubyiruko rusabwa byo kwihangira imirimo yizeye ko iyo nka ahawe izamufasha no kuba yakwihangira umurimo abikesha iyo nka.
Minisitri w’urubyiruko n’ikoranabuhanga Nsengimana Jean Phiribert yasabye urubyiruko kwitabira umuganda kuko ari uburyo bwo guhuza imbaraga zo kubaka igihugu.
Urubyiruko rwasabwe gukoresha imbaraga rufite kuko arirwo musingi w’iterambere ry’igihugu.
Yasabye urubyiruko kandi ko rugomba kwirinda ibiyobyabwenge kuko byarushora mubikorwa bibi, bityo ugasanga amahirwe yarwo ruyapfushije ubusa.
Yizeye ko urubyiruko rwa Gicumbi rutazigera rujya mubikorwa bibi cyangwa ngo babe bashukwa ngo bakorane n’umwanzi.
Umunyamabanga uhoraho muri Minisiteri y’uburyiruko n’ikoranabuhanga Mbabazi Rose Mary yavuze ko mu gusoza ukwezi kwahariwe urubyiruko, rwari rumaze gukora ibikorwa byinshi byiza bitandukanye.
Mu rwanda hose ngo urubyiruko rwakoze ibikorwa birimo ibijyanye n’imibereho myiza y’abaturage, ubukungu hamwe n’ubukangurambaga.
Urubyiruko mu gihugu hose rworoje inka zigera 105, 81 zaturutse murubyiruko 24 zituruka mubafatanyabikorwa.
Urubyiruko kandi ngo rwatanze n’amatungo magufi ihene zigera kuri 480, hamwe n’ingurube zigera muri 445 zihabwa urubyiruko rufite ibibazo byinsi hamwe n’abakecuru b’incike.
Rwubatse runasana amazu 42, rwubaka n’amazu 36 y’abanyarwanda bavuye muri Tanzaniya rwongeraho no gusana umuhanda wa kirometero usaga ibirometero 20.
Avuga ko urubyiruko ni rwitabira gukoresha imbaraga zarwo bizarufasha cyane kugera kubikorwa byinshi kandi byiza.
Mugusoza kandi iki gikorwa cy’ukwezi kwahariwe urubyiruko cyabereye mu karere ka gicumbi tariki 31/5/2014 abayobozi batandukanye bifatanyije n’abaturage gukora umuganda rusange, banataha ku mugaragara ikigo cy’urubyiruko, ndetse hanatangwa impamyabumenyi kubarangije kwiga gusoma no kubara no kwandika kubakuze.
Â


text:
« DORE BYOSE MBIGIZE BISHYA » (Hish 21,5)
Buri gihe cya Adiveni abapadiri muri Paruwasi zose zigize Diyosezi Gatolika ya Byumba baba bafasha abakristu kwitegura Noheli neza, babatagatifuza, babunga n’Imana mu Isakaramentu ry’Imbabazi, ibi bibasaba imbaraga nyinshi ndetse n’igihe gihagije. Nabo ariko ntibiyibagirwa kuko nabo bafata umwanya bagahurira ku cyicaro cya Diyosezi, maze hamwe n’Umwepisikopi, bagakora umwiherero begeranye kande begeranye n’Imana kandi baniyunga nayo kugira ngo nabo biyunge n’Imana aribyo bikwiye mu kwitegura Noheli nyabyo nk’uko umuhanuzi Izayi abidushishikariza.
Umwiherero utegura Noheli ya 2013 wabereye kuri Diyosezi ya Byumba, uyoborwa na Padiri Fawusitini NYOMBAYIRE, insanganyamatsiko yaragiraga it i:” Dore byose mbigize Bishya” (Hish 21,50).
Umwiherero wataniye ku Cyumweru taliki ya 22/12/2013 ahagana saa 20h30’, ufungurwa na Nyiricyubahiro Musenyeri Seleviliyani NZAKAMWITA, Umuhumba wa Diyosezi Gatolika ya Byumba. Mu gutangiza uyu mwiherero, Umushumba wa Diyosezi yabwiye abapadiri bawitabiriye Agaciro gakomeye Umunsi Mukuru wa Noheli ufite mu buzima bwa buri Mukiristu, kuko ari ikimenyetso kidufasha kunva ko Imana iri bugufi bwacu, ko iturimo, ko tubana na yo. Imana yaje kuducungura, iza ku buryo bworoheje, kugira ngo idutinyure. Imana kandi ifite umugambi wo kudushakaho umubano, ibi bgasaba buri mukristu guca bugufi,kumenya ko turi bagufi, tukacyira Imana iwacu, maze Imana ikagera iwacu idategwa. Nyiricyubahiro yarangije ashishikariza abapadiri gutega amatwi Padiri Fawusiti NYOMBAYIE Imana igiye gukoresha ibigisha kandi ibiyegereza.
Padiri Fawusitini NYOMBAYIRE amaze gushimira Umwepisikopi, yatangarije abaje mu mwiherero insanganyamatsiko igira iti:” Dore ibintu byose mbigize bishya” (Hish 21,5).
Ni byo koko mu kwigira umuntu kwa Yezu, Umwana nyakuri w’Imana, byose yabigize bishya. Kwitegura Noheli bidusaba kuba bashya, gusanganira Nyagasani kuko yaraje kandi ahora aza. Ikitugira bashya ni urukundo Imana idukunda kubera ko umuntu aba mushya kuko akunzwe. Ikduha kujya mbere, kuba bashya ni ubutungane, by’umwihariko ubusaseridoti iharuye iha ababuhawe kugera kubutungane, ni impano ikomeye itangwa n’Imana, ibi bigasaba gushyikirana n’Imana, kuyorohera no kuyorohereza maze umuntu akagenda abihirwa n’ibitariyo, n’ibitarimo Imana.
Umwiherero ni ngombwa kugirango Imana itwitegereze, natwe abantu tuyihange amaso. Ibi bituviramo umuti w’indwara iyi yacu irwaye. Muri izo ndwara iyi si yacu irwaye harimo:
1. URUSAKU: Urusaku rumara amagambo, rurashajisha, burya umuntu utazi guceceka ntiyakagonbye no kuvuga. Guceceka, kuva mu rusaku ni ngombwa kugira ngo umuntu yisame, yisane, yiyunge n’Imana.
2. JUGUJUGU: Iyi ni indwara ikururira umuntu kumira ibitanoze, baravuga ngo “Inkono ntihira ikibatsi, ihira ikibariro”, tugomba kutagwa muri uwo mutego wa jugujugu nk’uko bivugw mu gifaransa ngo” on ne peut aimer en regardant la montre ( Mu rukundo nta kubara iminota bibaho).
3. KUREREMBA( Superficialité): ibi bijyanye no kudacukumbura, kudashishoza, ubunebwe bwo kudatekereza, ugasanga umuntu avuze ibigambo byinci, ariko washakamo ijambo ukaribura.
Kwirinda ibi byose rero bidusaba gucubira mu Ijambo ry’Imana, kuko ari ryo rumuri rumurikira intambwe zacu, ni imbuto, iyo iguye mu gitaka cyiza irarumbuka.
Ku wa mbere: 23/12/2013: AMABARUWA YANDIKIWE ZA KILIZIYA (Hish 2-3)
« Byose mbigize bishya ». Ibi ntibireba igihe kizaza, uhubwo ni indagihe. Ibi bireba by’umwiharikoiki gihe turimo. Igitabo cy’ibyahishuwe, ni igitabo gitanga amizero, kuri kiliziya yatotezwaga. Abakristu bari mugutotezwa barizezwa gukizwa, ibi ariko bikabasaba ukwemera, ukwihanga, no kwizera imbaraga z’Imana. Abamalayika bavugwa muri iki gitabo bashushanya abashumba cyang wa abayobozi ba Kiliziya, batumwe kandi bari mu kiganza cy’iburyo bw’Imana. Ayo mabaruwa yose uko ari 7 aratureba, kiliziya y’ubu. Uko Kiliziya imerewe ni uko imeze, Kiliziya ku isi, mu Rwanda, Diyosezi yacu ya Byumba, Paruwasi nkoreramo ubutumwa, njyewe ubwanjye.
Ayo mabaruwa yoherejwe kiliziya izwi, Turukiya y’ubu, ariko ubu amazina yagiye ahinduka ariko ahantu ho harazwi. Izo Kiliiya ni : EFEZI, SIMIRINS,PERIGAMO, TIYATIRA, SARIDI, FILADELIF na LAWODISEYA.
Aya mabaruwa ateye ku buryo bumwe : Yose atangira avuga ati : « Ni uko Imana iravuga » . Uwandika agenda ahindura umwirondoro we, ndetse n’izina. Yezu wakiriye ni we ugukiza. Nzi ibyawe: akavuga ibyiza akavuga n’ibibi, agakomeza ati: ”ibuka”. Akaragiriza ka magambo agira ati: “ufite amatwi yumve ibyo Roho abwira za Kiliziya”. Agasoza yizeza abazatsinda kuzahembwa.
1. EFEZI
Iyi Kiliziya ya Efezi yari nini kandi ikuze kurusha izindi. Yari ikomeye ugereranije n’izindi, yashinzwe na Yohani Intumwa. Yaragwaga no gukora, ukwemera. Igishimwa ni ukwihangana no gukomera mu kwemera, ariko urukundo rwaragabanutse. Tuyiyerekejeho,twavuga ko mu buzima bwacu icy’ingenzi gusa si ukwitwara neza, ahibwo no gukura no gukorana urukundo. Kwiyibuka no kwibuka aho waguye, aho wanyereye, uko uhagaze mu Rukundo. Nguko kuba umukristu nyawe.
2. PERIGAME
Ni ya gatatu (Hish 2,13). Ikomeye mu kwemera, kandi mu bibazo ikomera ku Mana. Iwabo hari intebe y’ubwami bwa shitani, ingoro ya Zeus, ikigirwamana, ikibazo mu bijyanye n’inyigisho z’ukwemera, imyitwarire ihengamye, ubusambanyi, ibigirwamana. Ukwemera natwe kudusaba kwimura icyangiza ubukristu bwacu, tugomba kurwanira ishya ubukristu bwacu, kandi tukabwubahisha nta gutinya amaso y’abandi cyangwa amaboko y’abakomeye babutsikamira.
3. LAWODISE
Iyi niyo yonyine itegereye ku nyanja, yari ikomeye, ikize kubera ubucuruzi, ubutaka bwera kandi ikungahaye ku mabuye y’agaciro, ifite abanyabwenge. Umumarayika arababwira ko Imana ariyo itanga ubukungu, ikabashinja kudashyuha no kudakonja. Kuba akazuyazi. Umeze utya agwa aho abogamiye. Ibyabo byose ni ubukungu n’ubucuruzi, gukira vuba, gukora amasaha yose, gucurikiranya ibintu. Aha nta totezwa rihari rigaragara ariko ubukiristu bubangamiwe mu cyayenge, Nta kubuza gusenga, ariko inama zigatumirwa ku cyumweru, amasoko n’ibindi. Iyi kiriziya yibwira ko ikize kandi ikennye, ko ibona kandi n ihumye, ko yambaye kandi itumbuje, ibi biterwa no kwigizayo, guhigika Imana. Mu kazuyazi nta cyiza, ahubwo haba kwitiranya icyiza n’ikibi. Havuzwe izi eshatu gusa, ukomeje gusoma izisigaye uzisomye wasagambo inyigisho zitomoye.
KUZIRIKANA
Ese iwacu Paruwasi ishimwa ni ikora iki? Umupadiri ushimwa ni ukora ute. Mu kazuyazi ni ho abantu bapfa ubusa bakanavuga ubusa. Kuri ibi bya Lawodise bitagenda, Imana irahamya ko byose byahinduka bikaba byiza, ko ntarirarenga, Imana irakomanga ku muryango w’umutima wa buri muntu.
- Gusoma aya mabaruwa asigaye.
- Ese Diyosezi, Paruwazi,aho mba, nanjye ubwanjye ndi mu kihe gice ?
- Ese Imana izaza imbwira ngo iki, Umumarayika w’Imana akwandikiye yakubwira ko ari nde ? agushimye yagushima ho iki ? Yakugaya ho iki ? Muri Izi nama yagiriye kiliziya ikureba ni iyihe ?
AMASEKURUZA YA YEZU ( Mt 1, 1-17)
Amazina abiri y’ingenzi agaragara mu bisekuru bya Yezu ni: Aburahamu na Dawudi. Niyo yubakiyeho amateka y’Isezerano. Muri Aburahamu, Imana byose yatangiye kubigira bishya. Imana niyo mugenga wacu. Miri aya masekuruza hagaragaramo ubucunguzi bwe ku bantu bose kandi b’isi yose. Muri aba basekuruza harimo abantu benshi, baranzwe n’imico, imigenzo, n’ingeso zitandukanye. Harimo ababi n’abeza. Aba bose ni bo Yezu yaje gucungura. Abagore bagaragara nuri iki gisekuruza, kandi mu muco w’abayahudi bitari bimenyerewe, hari abakeka ko abavugwa bari bazwiho ingeso mbi gusa, si ko bimeze, ahubwo icyo bahuriyeho ni uko muri bariya bagore bavugwa nta muyahudikazi n’umwe urimo ; mu maraso ya Yezu harimo ay’abapagani, abanyamahanga, (universalité du salut), iki gisekuruza kandi kirangirira ku Mugore, Mariya ; intangiriro nshya ya Yezu,ivugurura ibisekuruza byabanjije, aha Yozefu ni umurinzi wa Yezu wagize akamaro gakomeye kuko mu muco w’abayahudi nta mwana w’ikinyendaro wafataga ijambo cyangwa ngo yigishe mu ruhame.
Natwe rero, muri Bikira Mariya, twinjira mu gisekuruza cya Yezu, mu kwemera ariyo sano iruta iy’amaraso. Ngiyo isano nyayo kandi nshya. Guhimbaza Noheri ni ukwishimira iyo sano nshya ivuguruye, ni ukwemera kuvugururwa n’Umwana w’Imana. Mu myiteguro, haba indirimbo, ikirugu, duhere mu mitima yacu. By’umwihariko tuvome mu byandiswe bitagatifu amabanga y’ukwemera kwacu. Duhimbaze Yezu Umwana w’Imana, muri litulujiya inoze, ifite injyana. Byose mbigize bishya muri Noheli byuzurizwa mu bantu bose, tumusanganire, nawe aratwituguye kuko niwe wafashe urugendo rwa mbere rudusanga, yigira umuntu, yemera kuvuka nkatwe.
Padiri Viateur SAFARI


text:
Akenshi iyo umugore afite ubwoya mu maso bamwe bashobora gukeka ko ari ubwanwa ariko ntaho buba buhuriye nubw’ umugabo kuko bwo bugaragara nk’ udusatsi duke kandi ugasanga aba bufite baba bafite ikibazo cy’uburyo yabukuraho.
Uburyo bwiza rero bwo gukuraho ubwo bwoya mu maso ni ubwitwa Waxing mu cyongereza cyangwa Epilation bukorwa mu buryo bimera nko komora ubwoya bitandukanye no ku bwogosha nkuko bikorwa ku bwanwa cyangwa ku misatsi.
Ubwo buryo bwa waxing busaba guhozaho mu gihe ubwo bwoya bwongeye kugaruka. Iyo umaze kubukuraho isura isa neza,ikagaragara neza,bikagabanya kwijima ku isura. Ni byiza kubukuriraho mu ma salon y’ubwiza yabugenewe.
Hari Abantu bajya bibwira ko iyo abwogoshe haza bwinshi kurushaho nyamara iyo ubwogoshe hagaruka nk’ubwo wari ufite gusa buba bworoshye kurushaho. Ikindi ni uko bugaruka nyuma y’igihe (icyumweru, ibyumweru 2 , ukwezi) bitewe n’imiterere ya buri muntu.
Hari rero n’abagira agasatsi kamwe gusa ku kananwa ariko badafite ubwoya bwinshi mu maso. Abo nabo ni byiza kukogosha dore ko hari abatinya kukogosha bibaza ko iyo bakogoshe hashobora kuza ubwanwa bwinshi nyamara ahubwo gashobora kutagaruka cyangwa se hakongera hakaza kamwe.
Byanditswe na Sandrine, Tel +250 783605232
Professional beauty therapist
Urwego News
Imyororokere
Uko wakuraho neza ubwoya bwo mu maso
Akenshi iyo umugore afite ubwoya mu maso bamwe bashobora gukeka ko ari ubwanwa ariko ntaho buba buhuriye nubw’ umugabo kuko bwo bugaragara nk’ udusatsi duke kandi ugasanga aba bufite baba bafite ikibazo cy’uburyo yabukuraho.


text:
Nta kigeragezo kibasha kubageraho kitari urusange mu bantu, kandi Imana ni iyo kwizerwa kuko itazabakundira kugeragezwa ibiruta ibyo mushobora, ahubwo hamwe n’ikibagerageza izabacira akanzu, kugira ngo mubone uko mubasha kucyihanganira.
1 abakorinto 10:13
Mururu rujyendo rujya mw’ ijuru harimo ibigeragezo Imana yemera ko bitugeraho, nkuburwayi, kubura abana, ubukene… kubwintego yo kudukomeza no kudukuza, kugirango imirimo y’ Imana igaragarire muri twe.
Ntimuyobe: Imana ntinegurizwa izuru, kuko ibyo umuntu abiba ari byo azasarura.
Abagalatiya 6:7
Rimwe na rimwe abantu babiba imbuto mbi batangira gusarura umusaruro uturuka mubyo babibye, bakabyitiranya nibigeragezo, nubiba ibyiza uzasarura ibyiza, nubiba ibibi uzasarura ibibi.
- Umunyabyaha ahabwa ibihembo by’ibishukano, Ariko ubiba gukiranuka azabona ibihembo by’ukuri.
Imigani 11:18
- Ubiba gukiranirwa azasarura ishyano, Inkoni y’uburakari bwe izavunika.
Imigani 22:8
Hari benshi babiba gukiranirwa nko kurya ruswa, kubeshya, ubusambanyi batangira gusarura umusaruro uva mubibi babibye, bakaza murusengero, bagatangira kwitotomber Imana ngo kuki yabyemeye… bibwira ko bari kugeragezwa, nyamara mugihe babikoraga uwabacyahaga yabaga umwanzi wabo.
Nshuti z’ Imana mureke tubibe imbuto nziza (gukiranuka) tuzabona igihembo by’ ukuri, kandi niyo twanyura mubigeragezo duhura nabyo Imana izaduha kwihangana no kunesha.
- Ubibira umubiri we muri uwo mubiri azasaruramo kubora, ariko ubibira Umwuka muri uwo Mwuka azasaruramo ubugingo buhoraho.
Abagalatiya 6:8
Niyo mpamvu nkuko twoga, twisiga, twambara neza kumubiri, abe ariko dukomeza no kwita kumuntu wacu w’ imbere, dusenga muburyo bwose bwo gusenga (abefeso 6:18), dusoma ijambo ry’ imana cyane(2timoteyo3:16), detse dushyira mubikorwa ibyo ijambo ry’ Imana ridusaba (yosuwa 1:8), nibwo ubwo umwami yesu azaza, azaduhoza amarira yose twarize, azatujyana mubwami bwe, aho tutazongera kurwara gupfusha, kubabara, ntabukene bubayo, abariyo baguwe neza.
Imana iduhane umugisha.
Urugero.rw/ Nkurunziza Denis


text:
Ese wari ubizi?
Ese muri Isirayeli ya kera habaga amashyamba menshi nk’uko Bibiliya ibigaragaza?
BIBILIYA ivuga ko uduce tumwe na tumwe tw’Igihugu cy’Isezerano twarimo amashyamba, kandi ko twarimo ibiti ‘byinshi’ (1 Abami 10:27; Yos 17:15, 18). Ariko kandi, kuba muri iki gihe uduce twinshi tw’icyo gihugu tudafite amashyamba bishobora gutuma abemeragato bibaza niba ibyo Bibiliya ivuga ari ukuri.
Igitabo kivuga ibirebana n’imibereho yo muri Isirayeli ya kera cyavuze ko ubu muri Isirayeli hatakiri amashyamba nk’ayahabaga kera. Ahanini imisozi yabaga iriho ibiti byo mu bwoko bwa pinusi, n’ibindi biti by’inganzamarumbo. Akarere kitwaga Shefela k’imisozi migufi yari hagati y’uruhererekane rw’imisozi miremire n’inkengero z’inyanja ya Mediterane, kabagamo ibiti byinshi byo mu bwoko bw’umutini.
Ikindi gitabo kivuga ibirebana n’ibimera bivugwa muri Bibiliya cyavuze ko hari uduce two muri Isirayeli ubu tutakibamo ibiti. Byatewe n’iki? Icyo gitabo cyasobanuye ko byagiye biza buhoro buhoro. Cyavuze ko abantu bagiye batema amashyamba kimeza, ahanini bashaka aho guhinga n’aho kororera, ndetse banashaka ibiti byo kubaka no gucana.


text:
Ububiko bwacu
‘Ni bwo butumwa bwiza cyane kurusha ubundi bwose bumvise’
UMUVANDIMWE George Naish yarabajije ati “biriya byose ni ibyo gukora iki?” Yabivuze yerekana ikirundo cy’ibiti bya metero 18 byari aho babikaga ibikoresho mu Ntambara ya Mbere y’Isi Yose, mu mugi wa Saskatoon, mu ntara ya Saskatchewan, muri Kanada. Bamubwiye ko ibyo biti byari byarakoreshejwe hubakwa iminara ya radiyo abasirikare bavuganiragaho mu Ntambara ya Mbere y’Isi Yose. Nyuma yaho, umuvandimwe Naish yaravuze ati “nahise numva ko twashoboraga gukoresha ibyo biti twubaka iminara ya radiyo, nuko igitekerezo cyo kugira radiyo ya gitewokarasi kivuka gityo.” Nyuma y’umwaka umwe gusa, ni ukuvuga mu mwaka wa 1924, radiyo y’Abahamya yitwaga CHUC yatangiye gukora. Yabaye imwe muri radiyo za mbere zo muri Kanada zatambukagaho ibiganiro by’idini.
Kubera ko igihugu cya Kanada kijya kungana n’u Burayi, byari bikwiriye rwose ko kibwirizwa hakoreshejwe radiyo. Mushiki wacu witwa Florence Johnson wakoraga kuri radiyo i Saskatoon, yagize ati “ibiganiro byanyuraga kuri radiyo yacu byatumye ukuri kugera ku bantu benshi tutari kuzigera tugeraho. Ikindi kandi, kubera ko ari bwo radiyo yari icyaduka, abantu bashishikazwaga no kumva ibiganiro ibyo ari byo byose byahitaga kuri radiyo.” Mu mwaka wa 1926, Abigishwa ba Bibiliya (icyo gihe akaba ari ko Abahamya ba Yehova bitwaga) bari bafite radiyo zabo bwite mu migi ine ya Kanada. *
Ni iki uba warumvise iyo uza gufungura imwe muri izo radiyo? Akenshi, hashyirwagaho indirimbo zaririmbwaga n’Abahamya bo mu itorero ry’aho iyo radiyo yabaga iri, bari kumwe n’abacurangishaga ibikoresho by’umuzika. Birumvikana kandi ko abavandimwe banyuzagaho za disikuru n’ibiganiro bishingiye kuri Bibiliya. Umwe mu batangaga ibiganiro witwaga Amy Jones yagize ati “hari igihe nabaga ndi mu murimo wo kubwiriza maze nakwibwira nyir’inzu, rimwe na rimwe akambwira ati ‘ni byo koko, nakumvise kuri radiyo.’”
Abigishwa ba Bibiliya bo mu mugi wa Halifax, mu ntara ya Nova Scotia, bakoresheje uburyo bushya bwo gutanga ibiganiro kuri radiyo: batangaga ikiganiro noneho bagasaba ababaga bateze amatwi kubaza ibibazo bishingiye kuri Bibiliya. Hari umuvandimwe wanditse ati “abantu benshi cyane bitabiraga icyo kiganiro. Hari igihe tutashoboraga gusubiza abaduterefonaga bose kuko bari benshi cyane.”
Kimwe n’abantu bo mu gihe cy’intumwa Pawulo, abantu bitabiraga ubutumwa bw’abigishwa ba Bibiliya mu buryo bunyuranye (Ibyak 17:1-5). Bamwe barabwishimiraga. Urugero, igihe Hector Marshall yumvaga abigishwa ba Bibiliya bavugira kuri radiyo iby’igitabo cyakoreshwaga mu kwiga Bibiliya (Études des Écritures), yatumije imibumbe itandatu y’icyo gitabo. Nyuma yaho, yaranditse ati “numvaga ko ibyo bitabo byari kumfasha kwigisha mu materaniro y’abana yo ku cyumweru.” Ariko igihe yarangizaga gusoma Umubumbe wa I, yiyemeje kuva mu idini rye. Yabaye umubwiriza ugira ishyaka, kandi yakomeje gukorera Yehova ari indahemuka kugeza apfuye mu mwaka wa 1998. Mu burasirazuba bwa Nova Scotia, umunsi umwe nyuma y’uko disikuru yagiraga iti “Ubwami ni bwo byiringiro by’isi” ihita kuri radiyo, hari umukoloneri witwa J. A. MacDonald wabwiye umuvandimwe w’aho ngaho ati “ejo abantu bo ku kirwa cya Cape Breton bumvise ubutumwa bwiza cyane kurusha ubundi bwose bigeze kumva.”
Ku rundi ruhande, abayobozi b’idini bararakaye cyane. Hari Abagatolika bo mu mugi wa Halifax bavuze ko bari gusenya radiyo yanyuragaho ibiganiro by’Abigishwa ba Bibiliya. Mu mwaka wa 1928, leta ibitewemo inkunga n’abayobozi b’idini, yatangaje mu buryo butunguranye ko itari kongera guha Abigishwa ba Bibiliya uburenganzira bwo gukoresha radiyo zabo batanga ibiganiro. Ibyo byatumye abavandimwe na bashiki bacu bakwirakwiza inyandiko yagiraga iti “Nyir’ikirere ni nde?” (Who Owns the Air?), yarimo ubutumwa bwo kwamagana icyo gikorwa cy’akarengane. Icyakora, abayobozi banze kongera guha Abigishwa ba Bibiliya uburenganzira bwo kunyuza ibiganiro byabo kuri radiyo.
Ese ibyo byaba byaraciye intege itsinda rito ry’abagaragu ba Yehova bo muri Kanada? Uwitwa Isabel Wainwright yagize ati “mu mizo ya mbere, abanzi bacu basaga n’aho batsinze. Ariko kandi, nari nzi ko iyaba Yehova yarashakaga ko dukomeza kubwiriza dukoresheje radiyo, atari gutuma abayobozi batwima ubwo burenganzira. Ibyo byagaragazaga ko twagombaga guhindura uburyo twakoreshaga dutangaza ubutumwa bwiza bw’Ubwami, tugakoresha ubundi bw’ingenzi cyane.” Aho kugira ngo Abigishwa ba Bibiliya bo muri Kanada bumve ko bagombaga byanze bikunze kubwiriza bakoresheje radiyo, batangiye kwibanda cyane ku murimo wo gusura abantu mu ngo zabo. Icyakora, muri icyo gihe radiyo yagize uruhare rukomeye mu gutuma abantu bumva ‘ubutumwa bwiza cyane kurusha ubundi bwose bumvise.’—Byavuye mu bubiko bwacu muri Kanada.
^ par. 4 Kugira ngo abavandimwe bo muri Kanada babashe kubwiriza abantu benshi bakoresheje radiyo, bishyuraga izindi radiyo zigahitisha ibiganiro byabo.


text:
Huye: Guhera muri Nyakanga, hehe n’umwijima ku muhanda Rwabuye-Mukoni
Guhera ku wa gatatu tariki ya 9, rwagati mu mugi wa Butare hatangiye gushyirwa ibyuma biriho amatara ateye ku buryo hagaragaraho amabara y’ibendera ry’u Rwanda, ni ukuvuga ubururu, umuhondo n’icyatsi. More...
Nyamasheke: Igishushanyo mbonera cy umugi cyatangiye gushyirwa mu bikorwa.
Mu muganda wakozwe kuri uyu wa gatandatu tariki ya 4 gashyantare 2012, abaturage batuye mu murenge wa Kagano ari nawo uzubakwamo umugi w’akarere ka Nyamasheke, bakoze imihanda ireshya na kirometero imwe na More...


text:
Nyamagabe: Abagenerwabikorwa ba VUP bishyize hamwe ngo baharanire kwigira.
Abagenerwabikorwa ba gahunda ya VUP (Vision Umurenge Program 2020) bafashe umwanzuro wo kwishyira hamwe bakajya bizigamira bagamije kuzakora umushinga wabateza imbere bityo bagatera intambwe bagana ku kwigira, ndetse bakaba banabona icyo basigarana mu gihe iyi gahunda ya VUP yaba ihagaze.
Ubwo twasuraga abagenerwabikorwa ba VUP bo mu murenge wa Cyanika bahabwa inkunga y’ingoboka (direct support) kuwa gatatu tariki ya 08/05/2013, umwe mu bayihabwa witwa Murereyimana Drocella wo mu kagari ka Karama mu murenge wa Cyanika yatangaje ko iyi nkunga y’ingoboka yamufashije mu kwiyubaka, kuko ngo yari umukene kugeza n’ubwo yari yarakuye abana mu ishuri kubera kubura ibikoresho by’ishuri ndetse akaba atarabashaga no kubagaburira neza, ariko ngo kubera iyi nkunga yabashubije ku ishuri, arabagaburira ndetse akaba yaranabashije kugura agatungo.
Murereyimana akomeza avuga ko nyuma yo kugirwa inama n’ubuyobozi bubareberera basanze badakwiye kumarira inkunga y’ingoboka mu nda gusa, ahubwo ko bagomba kwizigama bagakora ubworozi bw’ingurube bityo igihe VUP yazaba itakibafasha bakaba hari icyo bakuyemo, ubu bakaba bamaze kwizigamira akabakaba miliyoni esheshatu.
Honorable Senateri Mukankusi Perina aganira n’aba bagenerwabikorwa ba VUP bo mu murenge wa Cyanika, yabashimiye kuba barumvise ko inkunga bahabwa atari iyo kubaramutsa umunsi umwe ahubwo bagateganyiriza ejo hazaza bagamije kwigira, akavuga ko ibi bazabisangiza n’abandi bo hirya no hino bityo nabo bakabigana.
Mu murenge wa Cyanika hakorera igice kimwe cya gahunda ya VUP cyo gutanga inkunga y’ingoboka hafashwa ingo zigera kuri 333, muri zo 216 zikaba ziyobowe n’abagore. Mu mwaka utaha w’ingengo y’imari biteganijwe ko n’izindi gahunda zisigaye arizo ziha inguzanyo abashoboye gukora imishinga ndetse no guha akazi abashoboye gukora bagahembwa zizatangizwa muri uyu murenge nk’uko Mukanoheri Alphonsine ukurikirana ibikorwa bya VUP muri uyu murenge ndetse n’uwa Kamegeri abitangaza.
Gahunda yo kwizigamira mu bagenerwabikorwa ba VUP iri mu karere kose
Si mu murenge wa Cyanika gusa abagenerwabikorwa ba VUP bizigamira kuko no mu yindi mirenge umunani isigaye VUP ikoreramo nabo bashyize hamwe ndetse hamwe na hamwe imishinga ikaba yaratangiye gushyirwa mu bikorwa nko mu murenge wa Kibumbwe batangiye ubworozi bw’ingurube nk’uko bitangazwa n’umukozi ushinzwe gukurikirana gahunda ya VUP mu karere, Habumugisha Yacinthe.
Abakora imirimo itandukanye bagahembwa muri iyi gahunda ya VUP nabo bayobotse inzira yo kwizigamira aho batanga 10% by’ayo bahembwe buri gihe.
Mu karere kose abagerwabikorwa bamaze kugira ubwizigame bungana na miliyoni 33 n’ibihumbi 829 n’amafaranga 700 y’u Rwanda kandi ngo barakomeje, akazakoreshwa mu mishinga ijyanye n’ubworozi bw’ingurube, ubuhinzi n’inyubako zitandukanye bitewe n’icyo abo mu murenge runaka bahisemo gukora.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
Luka 16:1-31
16 Hanyuma abwira n’abigishwa be ati “hari umugabo wari umukire, akagira igisonga,+ maze bakimuregaho ko cyasesaguraga ibintu bye.+2 Nuko aragihamagara arakibwira ati ‘ibyo bintu numva bakuvugaho ni ibiki? Murika+ iby’ubusonga bwawe kuko utazakomeza gucunga ibyo mu rugo rwanjye.’3 Nuko icyo gisonga kiribwira kiti ‘ndabigenza nte ko mbona databuja+ agiye kunyaga ubusonga bwanjye? Simfite imbaraga zo guhinga kandi mfite isoni zo gusabiriza.4 Yewe, mbonye uko nzabigenza kugira ngo igihe nzaba ntakiri igisonga abantu bazanyakire mu ngo zabo!’+5 Nuko ahamagara buri wese mu bari bafite umwenda wa shebuja, abaza uwa mbere ati ‘harya urimo databuja umwenda ungana iki?’6 Aramusubiza ati ‘ni bati* ijana z’amavuta ya elayo.’ Na we aramubwira ati ‘fata urwandiko rwawe rw’amasezerano, wicare uhite wandika ko ari incuro mirongo itanu.’7 Hanyuma abaza undi ati ‘naho wowe se, urimo umwenda ungana iki?’ Aramusubiza ati ‘ni koru* ijana z’ingano.’ Aramubwira ati ‘fata urwandiko rwawe rw’amasezerano, maze wandike ko ari mirongo inani.’8 Nuko shebuja ashimira icyo gisonga nubwo kitakiranukaga, kubera ko cyakoze ibintu birangwa n’ubwenge;+ abana b’iyi si ni abanyabwenge ku bo mu gihe cyabo kurusha abana b’umucyo.+9 “Nanone ndababwira nti ‘mwishakire incuti+ mukoresheje ubutunzi bukiranirwa,+ kugira ngo nibuyoyoka zizabakire mu buturo bw’iteka.’+10 Umuntu ukiranuka mu byoroheje aba akiranuka no mu bikomeye, kandi umuntu ukiranirwa mu byoroheje aba akiranirwa no mu bikomeye.+11 Ku bw’ibyo rero, niba mutarabaye abizerwa mu birebana n’ubutunzi bukiranirwa, ni nde uzababitsa ubw’ukuri?+12 Niba mutarabaye abizerwa mu by’abandi,+ ni nde uzabaha ibyo mwigengaho?13 Nta mugaragu uba mu rugo ushobora kuba umugaragu w’abatware babiri, kuko yakwanga umwe agakunda undi, cyangwa akaguma kuri umwe agasuzugura undi. Ntimushobora kuba abagaragu b’Imana n’ab’Ubutunzi.”+14 Icyo gihe Abafarisayo bakundaga amafaranga bari bateze amatwi ibyo bintu byose, maze batangira kumunnyega.+15 Na we arababwira ati “ni mwe ubwanyu mwibaraho gukiranuka imbere y’abantu,+ ariko Imana izi imitima yanyu,+ kuko ikintu abantu babona ko ari icy’ingenzi cyane, ku Mana kiba giteye ishozi.+16 “Amategeko n’amagambo y’abahanuzi byaratangajwe kugeza kuri Yohana.+ Kuva icyo gihe, ubwami bw’Imana ni bwo butumwa bwiza butangazwa kandi abantu b’ingeri zose bahatanira kubugeraho.+17 Koko rero, icyoroshye ni uko ijuru n’isi byavaho+ aho kugira ngo agace k’inyuguti+ yo mu Mategeko kadasohora.+18 “Umuntu wese utana n’umugore we agashaka undi aba asambanye, kandi umuntu wese ushyingiranwa n’umugore watanye* n’umugabo we aba asambanye.+19 “Hariho umugabo+ w’umukire wakundaga kwambara imyenda myiza y’isine, akishimisha uko bwije n’uko bukeye, adamaraye.+20 Ariko hari umuntu wasabirizaga witwaga Lazaro wari wuzuye ibisebe ku mubiri hose. Bahoraga bamuzana bakamushyira imbere y’irembo ry’uwo mukire,21 kandi yifuzaga guhazwa n’ibyagwaga hasi bivuye ku meza y’uwo mukire. Koko rero, imbwa na zo zarazaga zikarigata mu bisebe bye.22 Nyuma y’igihe wa muntu wasabirizaga arapfa,+ abamarayika bamujyana mu gituza+ cya Aburahamu.+“Wa mukire na we arapfa,+ maze arahambwa.23 Ageze mu mva, aho yababarizwaga cyane,+ yubura amaso abona Aburahamu ari kure cyane, na Lazaro ari mu gituza cye.24 Nuko arahamagara ati ‘data Aburahamu,+ ngirira imbabazi utume Lazaro akoze umutwe w’urutoki rwe mu mazi maze abobeze ururimi rwanjye,+ kuko mbabarizwa muri uyu muriro ugurumana.’+25 Ariko Aburahamu aravuga ati ‘mwana wa, wibuke ko igihe wari ukiriho wabonye ibintu byiza byose, ariko Lazaro we yabonye ibibi gusa. None ubu ari hano arahumurizwa, naho wowe urababara.+26 Uretse n’ibyo kandi, hagati yacu namwe+ hashyizwe umworera munini+ kugira ngo abashaka kwambuka bava hano baza aho muri batabibasha, n’abashaka kwambuka bava aho ngaho baza aho turi batabibasha.’+27 Hanyuma aravuga ati ‘data, noneho niba ari uko biri, ndagusaba ngo umwohereze mu nzu ya data,28 kuko mfite abavandimwe batanu, kugira ngo abahe ubuhamya bunonosoye, bityo na bo be kuzaza aha hantu ho kubabarizwa.’29 Ariko Aburahamu aramubwira ati ‘bafite Mose+ n’Abahanuzi;+ nibumvire abo.’+30 Na we aravuga ati ‘oya data Aburahamu, ahubwo umuntu uturutse mu bapfuye aramutse abasanze, bakwihana.’31 Ariko aramusubiza ati ‘niba batumviye Mose+ n’Abahanuzi, niyo hagira uzuka mu bapfuye ntibakwemera.’”


text:
GICUMBI HATANGIJWE KU MUGARAGARO SIPORO IZWI NKA “CAR FREE DAY”
Kuri uyu wa gatandatu tariki ya 9 Ugushyingo 2017 kuva saa moya za mu gitondo, Guverineri w’Intara y’Amajyaruguru bwana Gatabazi Jean Marie Vianney ari kumwe n’Umuyobozi w’Akarere yatangije ku mugararagaro mu Karere ka Gicumbi...[Soma ibikurikira]
GICUMBI: ABAFITE UBUMUGA BARAKATAJE MU ITERAMBERE RIRAMBYE
Bwana Liberakurora Boniface Umuyobozi w’abafite ubumuga mu Karere ka Gicumbi mu ijambo rye yagejeje ku bitabiriye Umunsi Mukuru w’Abantu Bafite Ubumuga wijihirijwe mu murenge wa Rutare kuri uyu wa mbere tariki ya 4 Ukuboza 2017,...[Soma ibikurikira]
ABAFITE UBUMUGA N’ABANDUYE AGAKOKO GATERA SIDA BARASHIMA LETA
Mu birori byo kwizihiza umunsi mpuzamahanga w’abantu bafite ubumuga wahujwe n’uwo kurwanya SIDA ku rwego rw’Akarere byabereye mu murenge wa Rutare mu kagari ka Gatwaro aho Umuyobozi w’Akarere bwana Mudaheranwa Juvenal, ari hamwe...[Soma ibikurikira]


text:
ISOMO RYA MBERE
Isomo ryo mu ibaruwa ya kabiri Mutagatifu Pawulo Intumwa yandikiye Timote
(2Tim 3, 10-17)
Nkoramutima yanjye, 10wowe wakomeje kunkurikira muri byose: mu nyigisho zanjye, mu migenzereze yanjye, mu migambi yanjye, mu kwemera kwanjye, mu kwihangana kwanjye, mu rukundo n’ubudacogora byanjye, 11mu bitotezo n’ibyago naboneye Antiyokiya n’Ikoniyo n’i Lisitiri. Mbega ibitotezo nabonye! Ariko byose Nyagasani yabinkuyemo. 12Ni koko, abashaka bose kubaho muri Kristu barangwa n’ubuyoboke, ntibazabura gutotezwa. 13Naho abagiranabi n’abahendanyi, bo ntibazabura kugenda barushaho gukora nabi ubudahwema, bataretse guhenda abandi no guhendwa ubwabo. 14Ariko wowe, gumya kwibanda ku byo wigishijwe kandi wakiriye udashidikanya. Uzi neza uwo ubikomoraho; 15kandi kuva mu buto bwawe wamenye Ibyanditswe bitagatifu; ni byo bishobora kukubera isoko y’ubuhanga bukuganisha ku mukiro, ubukesheje kwemera Kristu Yezu. 16Icyitwa Igitabo gitagatifu cyose cyahumekewemo n’Imana kandi gifite akamaro mu byerekeye kwigisha no kuvuguruza ubuyobe, gukosora no gutoza umuntu iby’ubutungane; 17bityo umuntu w’Imana wese akabasha kuba igihame, kandi akabona intwaro zimufasha gukora icyiza cyose.
ZABURI (Zab 119 (118), 157.160.161.165.166.168)
Inyik/ Uhoraho, abakunda amategeko yawe bagira amahoro yuzuye.
Abantoteza n’abanzi banjye ntibagira ingano,
ariko sinateshutse ku byemezo byawe.
Mbere ya byose ijambo ryawe ni ukuri:
n’amateka waciye aratunganye kandi azahoraho iteka.
Ibikomangoma biranyikomye nta mpamvu,
ariko amagambo yawe yonyine ni yo mfitiye igitinyiro.
Abakunda amategeko yawe bagira amahoro yuzuye,
kuri bo nta kibakoma imbere.
Uhoraho, nizeye uburokozi bwawe,
kandi nakurikije amatangazo yawe.
Nkurikiza amatangazo n’ibyemezo byawe,
kandi ibyo nkora byose uba ubibona.
IBANGONDIRIMBO RIBANZIRIZA IVANJILI (1Tim 6, 15-16)
Alleluya Alleluya.
Imana Nyirihirwe na Mugengabyose umwe rukumbi,
Umwami w’abami n’Umutegetsi w’abategetsi,
naharirwe icyubahiro n’ububasha ubuziraherezo!
Alleluya.
IVANJILI
+ Mariko (Mk 12, 35-37)
Muri icyo gihe, 35Yezu yigishiriza mu Ngoro y’Imana, araterura ati « Ni iki gituma abigishamategeko bavuga ko Kristu ari mwene Dawudi ? 36Kandi Dawudi ubwe yaravuze ati ‘Nyagasani yabwiye Umutegetsi wanjye ati : Icara iburyo bwanjye, kugeza igihe abanzi bawe mbahindura imisego y’ibirenge byawe.’ 37Uwo Dawudi yita Umutegetsi, yaba umwana we ate ? » Abantu benshi bamwumvanaga umunezero.


text:
Zimwe muri izo ngaruka, zirimo kwangirika kw’ikirere, ibura ry’imvura rishobora gutera amapfa, ikendera ry’ubwoko bw’inyamaswa runaka n’ibindi byinshi bishobora gutuma ubukungu bw’igihugu buhazaharira.
Ni yo mpamvu Minisitiri w’Intebe, Anastase Murekezi yasabye Abanyarwanda bose kurinda ibidukikije, bakabikora ku bwabo batagombye gutegereza ko babanza kubitegekwa, bityo inyamaswa zigafatwa neza kimwe n’ibindi bimera, kuko inyungu itagarukira ku kubireba gusa.
Ibi yabitangaje kuri uyu wa 29 Kanama 2016, ubwo yafunguraga ku mugaragaro ihuriro nyunguranabitekerezo rya kabiri ryiga ku kubungabunga urusobe rw’ibinyabuzima (Second Conversation on Conservation).
Mu ijambo rye, Minisitiri w’Intebe Murekezi yagize ati "Twifuza ko twahuza imirimo ya Leta, imirimo y’Abashakashatsi, inyungu z’abaturage, iz’Isi yose, inyamaswa mu Rwanda zigakomeza gufatwa neza, ibidukikije bigafatwa neza, ndetse nkaba nsaba abanyarwanda bose, kwita ku bidukikije bakabirinda bo ubwabo, batagombye gutegereza ko amategeko abibategeka.”
Yakomeje avuga ko Abanyarwanda bakwiye kumva ko kurinda ibidukikije ari ibintu bigomba guhoraho, kandi ari ibintu bibizihiye, avuga ko hari amashyamba, amasoko y’amazi hirya no hino mu Rwanda kandi bigomba kwitabwaho.
Yaboneyeho kandi umwanya wo kwibutsa ko kubungabunga neza ibidukikije bisaba gushyira hamwe kw’ inzego za Leta n’iz’abikorera, imiryango itari iya Leta ndetse n’ibihugu bitandukanye.
Umuyobozi ushinzwe Ubukerarugendo muri RDB, Belise Kaliza, yasangije abitabiriye ibi biganiro ubunararibonye bw’u Rwanda mu kubungabunga ibidukikije, by’umwihariko Pariki z’u Rwanda, aho yasobanuye Politiki zimwe na zimwe Leta yashyizeho. Yatanze urugero kuri gahunda yo gusangiza abaturage umusaruro uturuka ku bukerarugendo,
Ati “Gahunda yo gusaranganya abaturage umusaruro w’ubukerarugendo, aho 5% yawo agenerwa imishinga iteza imbere abaturage. Kugeza ubu dufite ibikorwa byinshi, birimo ibigo nderabuzima, kugeza amazi meza ku baturage, kubaka amashuri, ibikorwa bifasha mu bucuruzi mu mirenge 42 yo mu Turere 12 kuva mu 2005.”
Yakomeje kandi agaragaza ko n’ubwo u Rwanda ari igihugu gito kandi gituwe n’abaturage benshi, rufite Pariki enye z’igihugu, zirimo imwe yashyizweho mu mwaka wa 2015 (Pariki ya Gishwati na Mukura), izindi zikaba iy’Akagera, iya Nyungwe ndetse n’iy’Ibirunga.
Abitabiriye iyo nama y’iminsi ibiri iteraniye i Kigali kuva kuri uyu wa Mbere tariki ya 29 Kanama, baboneyeho umwanya wo gusangira ubumenyi n’uburyo butandukanye bukoreshwa mu kurwanya abangiza ibidukikije mu Karere ka Afurika y’Iburasirazuba.
‘Conversation on Conservation’, ni inama nyunguranabitekerezo ku kubungabunga urusobe rw’ibinyabuzima nk’inyamaswa ndetse n’ibimera, iy’uyu mwaka ikaba iri kuba ku nshuro ya kabiri, dore ko iya mbere yabaye muri Nzeli umwaka ushize, yateguwe n’Ikigo cy’igihugu cy’Iterambere (RDB).
Iyi nama kandi ni kimwe mu bikorwa bibanziriza umuhango wo Kwita Izina abana b’ingagi 22, uteganyijwe kuwa Gatanu tariki ya 2 Nzeli 2016.
Amafoto: Mahoro Luqman